Kes harian kekal di paras 2,500, 5 lagi kematian

Sebanyak 2,536 kes baru Covid-19 direkodkan semalam menjadikan jumlah kes keseluruhan sebanyak 4,573,891.Manakala 3,123 pesakit turut dilaporkan sembuh, menjadikan jumlah keseluruhan kes sembuh sebanyak 4,508,322.Ketika ini, 29,793 kes aktif direkodkan, dengan 28,508 atau 95.7% daripadanya sedang menjalani kuarantin kendiri.Dalam pada itu, 19 (0.1%) kes kini berada di pusat kuarantin sementara 1,221 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 45 dan 26 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 61.1% dengan kes Covid-19 merangkumi 10.1%.Lima kematian dilaporkan menjadikan jumlah kematian keseluruhan sebanyak 35,776 orang.


Sukar bagi PAS pertahan Kedah tanpa Bersatu, kata penganalisis

Seorang penganalisis politik berkata tidak mudah bagi PAS untuk menang di Kedah secara bersendirian tanpa sekutunya dari Perikatan Nasional (PN) terutamanya Bersatu yang berjaya memikat undi kepada Pakatan Harapan (PH) pada pilihan raya umum sebelum ini, ketika mengulas kenyataan pemimpin parti Islam itu yang mahu memerintah tanpa “menumpang” kerajaan campuran.
Ini susulan kenyataan Presiden PAS Abdul Hadi Awang minggu lalu yang mahu parti tersebut memerintah secara bersendirian di Kedah tanpa "menumpang" kerajaan campuran.
Pengarah Eksekutif Ilham Centre Hisommudin Bakar berkata, kenyataan Hadi mungkin dibuat bersandarkan kepada pola pengundian yang berlaku pada Pilihan Raya Negeri (PRN) di Melaka dan Johor.
Atas sebab itu, Hadi menjangkakan sekiranya trend tersebut dibawa ke negeri -negeri naungan PAS seperti Kedah, Terengganu dan Kelantan, ianya berupaya mengukuhkan lagi kedudukan parti Islam itu di negeri-negeri tersebut.
Bagaimanapun, menurut Hisommudin, trend sokongan tambahan kepada PAS itu dibawa oleh Bersatu di bawah gabungan dan logo PN.
"Tapi, kalau bertanding solo, tidak semudah itu. Tidak semudah itu," katanya kepada MalaysiaNow.
Dalam satu sesi amanat khas presiden PAS dan taklimat kerajaan Kedah pada Ahad, Hadi menegaskan parti itu sudah mempunyai jentera mencukupi bagi menghadapi Pilihan Raya Umum ke-15 (PRU15) dan para jentera perlu bijak menarik perhatian para pengundi di Kedah.
Hisommudin menegaskan PAS perlu ingat keadaan PRU sangat berbeza dengan PRN.
Katanya, PAS perlu mengambil kira beberapa faktor dan pola yang berada di luar kawalan parti.
Pertama, katanya, populariti kerajaan dalam urus tadbir negeri Kedah.
Sebagai contoh, isu banjir di Baling dan  Gunung Jerai baru-baru ini serta perkhidmatan air yang kurang memuaskan menimbulkan rasa tidak puas hati rakyat kepada kerajaan negeri.
Antara faktor lain, katanya, kebangkitan semula keyakinan terhadap Barisan Nasional (BN).
"Sejauh mana undi yang dibawa oleh PN walaupun nampak di atas kertas seakan-akan BN tidak kuat tetapi saya tidak menolak sekiranya arus penolakan datang dari bawah, BN akan mendapat manfaat daripada limpahan ketidakpuasaan hati itu.
"Ia akan menjurus kepada (pilihan) alternatifnya iaitu BN bukannya, PH.”
Selain itu, PAS juga perlu menilai kepada faktor pengundi di luar lokaliti iaitu para pengundi yang berhijrah dan menetap di luar Kedah.
"Pola pengundian bagi pengundi yang berada di luar lokaliti pada kali ini bagaimana pula?"
Tambah Hisommudin, PAS tidak boleh ambil mudah terhadap golongan pengundi tersebut kerana mereka berupaya membuat perubahan dan trend pengundian mereka mungkin tidak sama dengan para pengundi yang berada di dalam negeri.
"Tetapi, logiknya, Hadi yakin kerana limpahan sokongan itu kalau berterusan seperti pola yang berlaku di Melaka dan Johor, sokongan PAS meningkat.
"Maka, negeri-negeri seperti Kedah, Terengganu dan Kelantan, PAS boleh bertahan," katanya.
Sementara itu, penganalisis politik dari Universiti Teknologi Malaysia (UTM) Mazlan Ali menyifatkan kenyataan Hadi sebagai sesuatu yang tidak mustahil memandangkan PAS sudah sekian lama mendapat sokongan padu orang Melayu di Kedah.
Katanya, PAS juga boleh menang dengan mudah di Kedah sekiranya pertandingan lebih daripada tiga penjuru.
"Ianya mungkin memberi kelebihan kepada PAS untuk kerusi-kerusi tertentu di kawasan-kawasan luar bandar khususnya.
"Ianya akan beri kelebihan kepada PAS," katanya.
Kerajaan PAS Kedah di bawah pentadbiran Muhammad Sanusi Md Nor memiliki 15 daripada 36 kerusi Dewan Undangan Negeri (DUN) dan mengetuai kerajaan PN di Kedah bersama Bersatu yang mempunyai enam kerusi dan Umno sebanyak dua kerusi.
Pembangkang (PH) pula mempunyai 13 kerusi DUN iaitu lima dimiliki PKR, empat dari Amanah, dua dari DAP dan dua dari Pejuang.


Menteri umum operasi besar-besaran banteras sektor ekonomi tidak patuh SOP PKP

Persidangan khas Majlis Keselamatan Negara (MKN) pengurusan Covid-19 Isnin lepas memutuskan supaya kementerian dalam negeri (KDN) meneraju dan mengkoordinasi penguatkuasaan pematuhan prosedur operasi standard (SOP) pencegahan Covid-19, dan sektor ekonomi yang dibenarkan beroperasi sepanjang tempoh sekatan pergerakan penuh.Menteri Dalam Negeri Hamzah Zainuddin berkata sehubungan itu pihaknya akan melancarkan Ops Patuh, yakni operasi membanteras ketidakpatuhan SOP di peringkat nasional secara bersepadu dan besar-besaran dengan serta-merta.Katanya pelaksanaan Ops Patuh itu diputuskan dalam mesyuarat pertama Jawatankuasa Koordinasi Penguatkuasaan dan Pematuhan SOP PKP Covid-19 (JKPS) yang dipengerusikannya hari ini.Bercakap dalam persidangan media mengenai rangkuman operasi SOP sekatan pergerakan penuh hari ini, beliau berkata operasi akan tertumpu kepada aspek penyalahgunaan surat kelulusan yang dikeluarkan oleh kementerian, jabatan atau agensi yang diputuskan MKN.Selain itu katanya sekatan jalan raya bergerak akan diadakan di kawasan perkilangan dan perindustrian yang dikenal pasti sebagai ‘hotspot’ Covid-19 di seluruh negara.Hamzah berkata bagi memastikan keberkesanan pemantauan, aset strategik milik semua agensi penguatkuasaan seperti helikopter dan dron akan digunakan.“Ketegasan dan keberkesanan aspek penguatkuasaan ini amat penting bagi membolehkan negara beralih kepada fasa pemulihan yang lebih baik dengan segera, sejajar dengan Pelan Pemulihan Negara yang telah dirangka kerajaan,” katanya.Mengenai operasi pematuhan SOP, Hamzah berkata pihak berkuasa telah memeriksa 123,469 premis perniagaan dan 21,219 kilang di seluruh negara dalam tempoh 18 Jun hingga semalam.Beliau berkata menerusi operasi itu, 885 kompaun dikeluarkan terhadap kilang dan premis perniagaan, 265 premis diarahkan tutup dan 39 individu ditahan atas pelbagai kesalahan mengenai ketidakpatuhan SOP serta melanggar arahan sekatan pergerakan penuh.


Harga minyak mentah meningkat susulan penurunan stok di AS

Harga minyak mentah meningkat pada Rabu selepas data menunjukkan penurunan ketara jumlah simpanan minyak mentah Amerika Syarikat (AS), lapor Xinhua.
West Texas Intermediate bagi penghantaran Februari menokok AS$2.06 atau 2.7% kepada AS$78.29 setong di New York Mercantile Exchange.
Minyak mentah Brent bagi penghantaran Februari meningkat AS$2.21 atau hampir 2.8%, untuk ditutup pada AS$82.2 setong di Bursa Hadapan ICE London.
Pentadbiran Maklumat Tenaga (EIA) AS pada Rabu melaporkan inventori minyak mentah negara itu berkurangan sebanyak 5.9 juta tong pada minggu berakhir 16 Disember.
Penganalisis yang ditinjau oleh S&P Global Commodity Insights menjangkakan bekalan minyak mentah AS akan meningkat sebanyak 0.6 juta tong.
Menurut EIA, jumlah inventori gasolin motor meningkat 2.5 juta tong minggu lepas manakala inventori bahan api sulingan susut 0.2 juta tong.


Kes harian lepasi 4,200 jangkitan, 8 lagi terkorban

4,204 kes baru Covid-19 direkodkan semalam menjadikan jumlah keseluruhan sebanyak 4,687,470 kes.
Sebanyak 4,582 pesakit turut dilaporkan sembuh, menjadikan jumlah keseluruhan kes sembuh sebanyak 4,607,207.
Ketika ini, 44,278 kes aktif direkodkan, dengan 42,661 atau 96.3% daripadanya sedang menjalani kuarantin kendiri.
Dalam pada itu, 24 (0.1%) kes kini berada di pusat kuarantin sementara 1,537 (3.5%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 56 kes dan 36 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.5% dengan kes Covid-19 merangkumi 14.9%.
Lapan lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 35,985 orang.


UKSB beri sumbangan politik RM2.6 juta kepada Dr Mahathir, kata saksi

Seorang saksi memberitahu Mahkamah Tinggi Shah Alam bahawa Ultra Kirana Sdn Bhd (UKSB) memberi sumbangan politik berjumlah RM2.6 juta kepada bekas perdana menteri Mahathir Mohamad.
Bekas Pengurus Pentadbiran UKSB David Tan Siong Sun, 47, berkata demikian semasa pemeriksaan balas oleh peguam Ahmad Zaidi Zainal yang mewakili Ahmad Zahid Hamidi, ketika lejar di dalam komputer riba milik saksi itu dirujuk kepadanya semasa perbicaraan kes rasuah bekas timbalan perdana menteri itu berhubung projek visa luar negara (VLN) hari ini.
Ketika ditanya Zaidi, adakah Mahathir menerima sumbangan politik, saksi itu menjawab, “Ya dan parti (Bersatu)”.
Saksi ke-17 itu memberitahu mahkamah bahawa sumbangan dana itu dibayar melalui anak saudara (Mahathir) iaitu Rahmat Abu Bakar yang menggunakan kod nama "Kedahan".
Zaidi: Kenapa anda membuat pembayaran kepada Tan Sri Rahmat?
Tan: Saya percaya ia adalah untuk dana politik.
Zaidi: Bahawa RM2.6 juta telah diberikan kepada Tan Sri Rahmat untuk diberi kepada Mahathir, adakah itu betul, untuk dana politik?
Tan: Betul.
Tan turut memberitahu mahkamah bahawa Presiden Bersatu Muhyiddin Yassin turut diberi sumbangan politik daripada UKSB melalui sahabat baik ahli politik itu, Teo Wee Cheng yang juga merupakan pengarah syarikat SHH Resources Sdn Bhd.
Saksi itu turut bersetuju dengan Zaidi bahawa dana yang diterima Zahid adalah dana politik.
Zaidi: Adakah anda melihat Mahathir dan Muhyiddin di mahkamah di sebelah Zahid?
Tan: Tidak.
Zahid, 69, menghadapi 33 pertuduhan menerima rasuah berjumlah S$13.56 juta daripada UKSB untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem visa luar negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.
Bagi tujuh lagi pertuduhan, dia didakwa memperoleh untuk dirinya S$1,150,000; RM3 juta; 15,000 Swiss Franc dan AS$15,000 daripada syarikat sama yang mempunyai kaitan rasmi dengan tugas rasminya.
Perbuatan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.
Perbicaraan di hadapan hakim Mohd Yazid Mustafa bersambung esok.


Umno fail permohonan gantung prosiding kes saman SRC

Umno memfailkan permohonan untuk menggantung prosiding kes saman SRC International Sdn Bhd terhadap parti politik itu bagi menuntut RM16 juta yang didakwa dipindahkan secara salah kepada Umno.Umno selaku defendan memfailkan notis permohonan itu bersama afidavit sokongan menerusi Tetuan Shahrul Hamidi & Hamidi di Mahkamah Tinggi pada 24 November lepas.Menerusi afidavit sokongan, Setiausaha Kerja Umno Mohd Sumali Reduan berkata alasan permohonan itu antaranya defendan memfailkan notis rayuan di Mahkamah Rayuan berhubung keputusan Pesuruhjaya Kehakiman Quay Chew Soon pada 10 November lepas, yang menolak permohonan parti politik berkenaan untuk membatalkan kes saman tersebut dan membenarkan permohonan SRC International, Gandingan Mentari dan Jendela Pinggiran selaku plaintif untuk meminda writ saman dan pernyataan tuntutan.“Defendan tidak berpuas hati terhadap kedua-dua keputusan itu dan telah memfailkan dua notis rayuan kepada Mahkamah Rayuan pada 17 November.“Pada hari yang sama juga (10 November), Quay membenarkan permohonan defendan untuk penggantungan sementara (interim) prosiding tindakan itu (saman) termasuk pemfailan pernyataan pembelaan dan mengarahkan defendan memfailkan permohonan penggantungan prosiding kes saman tersebut,” kata Mohd Sumali dalam afidavit sokongan itu.Mohd Sumali mendakwa tiada sebarang prejudis kepada plaintif-plaintif sekiranya mahkamah membenarkan permohonan penggantungan prosiding kes saman itu.“Sekiranya permohonan ini (penggantungan) tidak dibenarkan oleh mahkamah dan defendan diarahkan untuk memfailkan pernyataan pembelaan, rayuan-rayuan tersebut akan menjadi sia-sia dan akademik kerana jika rayuan-rayuan itu dibenarkan oleh Mahkamah Rayuan, maka keseluruhan prosiding permohonan ini akan terbatal,” kata Mohd Sumali.Sementara itu, peguam Shahrul Fazli Kamarulzaman yang mewakili Umno ketika dihubungi Bernama selepas pengurusan kes di hadapan Penolong Kanan Pendaftar Mahkamah Tinggi Noordura Mohamed Din, berkata mahkamah menetapkan pendengaran permohonan penggantungan kes saman itu di hadapan Quay pada 10 Mac depan secara dalam talian.Prosiding semalam disertai peguam Mohamed Baharudeen Mohamed Ariff yang mewakili Umno dan Nur Syafinaz Vani Abdullah mewakili kesemua plaintif.Dalam tuntutan saman itu, plaintif mendakwa Umno mengetahui bahawa wang RM16 juta itu adalah milik SRC International dan parti politik tersebut tidak mempunyai asas untuk menerima dana berkenaan.Pada 10 Mei lepas, kementerian kewangan mengesahkan bahawa 1MDB dan anak syarikatnya SRC International Sdn Bhd telah memfailkan 22 saman bagi mendapatkan semula aset bernilai lebih RM96.6 bilion termasuk RM300 juta daripada pelbagai pihak tempatan.Kementerian itu menyebut writ saman terbabit difailkan pada 7 Mei iaitu enam oleh 1MDB dan 16 oleh SRC.


Kerajaan ada kuasa untuk paksa bank laksana moratorium, peguam persoal dakwaan Zafrul

Kerajaan memiliki kuasa mengarahkan bank bagi melaksanakan moratorium dan pengecualian faedah pinjaman, kata seorang peguam sebagai respons terhadap kenyataan Menteri Kewangan Tengku Zafrul Aziz bahawa pihaknya tidak boleh memaksa bank untuk melaksanakan perkara tersebut.Derek Fernandez berkata, kerajaan boleh mengambil langkah sama ada secara “baik” meminta bank secara sukarela membenarkan sekali gus melaksanakan moratorium, atau menggunakan penguatkuasaan undang-undang, termasuk menggunakan kuasa yang dibolehkan ketika perintah darurat masih berkuatkuasa ketika ini.“(Kerajaan) ada kuasa yang besar untuk buatkan bank-bank secara sukarela bersetuju bagi melaksanakan pengecualian faedah dan jika tidak, mereka boleh gunakan undang-undang itu untuk memaksa mereka melaksanakannya jika kerajaan benar-benar memiliki keazaman politik untuk menjadikan beban kewangan akibat Covid-19 dapat dipikul oleh semua, terutama terhadap mereka yang sebenarnya masih boleh membuat keuntungan besar walaupun dalam situasi pandemik Covid-19,” katanya.Pada Isnin lalu, Putrajaya berkata bank bersetuju untuk memberikan moratorium pinjaman selama tiga bulan atas permintaan peminjam daripada kumpulan B40 dan golongan yang kehilangan pendapatan akibat wabak tersebut.Langkah tersebut tidak sejajar dengan moratorium yang diumumkan semasa perintah kawalan pergerakan pertama (PKP) tahun lalu yang membekukan pembayaran balik pinjaman selama enam bulan secara automatik selain pengecualian faedah turut diumumkan.Pada Isnin lalu, Zafrul berkata kerajaan tidak memiliki kuasa untuk memaksa bank melakukan perkara yang sama kali ini.Bagaimanapun, Fernandez berkata walaupun tanpa menggunakan Ordinan Darurat (Kuasa-Kuasa Penting) 2021 yang memberi peruntukan kuasa untuk mengawal impak virus Covid-19, kerajaan berhak untuk melakukan perkara tersebut.Beliau mengingatkan Seksyen 10 dan 11 Akta Perkhidmatan Kewangan 2013 (FSA) memberi kuasa kepada menteri kewangan dan Bank Negara Malaysia untuk memperbaharui lesen perbankan, dan syarat boleh dikenakan ketika mereka mahu merperbaharui lesen bagi tujuan melindungi kepentingan negara.“Kedua-dua seksyen membenarkan Bank Negara atau menteri untuk mempertimbangkan perkara yang mereka rasa relevan.“Langkah-langkah darurat yang diambil ketika negara menanggung beban besar yang menjejaskan orang ramai dan perniagaan secara logiknya akan menjadikan ia sebagai satu hal yang relevan,” kata Fernandez.Sementara itu, Seksyen 13 dalam akta yang sama turut membenarkan menteri atau Bank Negara mengenakan syarat baru ke atas institusi kewangan dalam negara.Beliau berkata kuasa-kuasa boleh digunakan terhadap bank-bank yang menolak untuk melaksanakan arahan kerajaan ketika negara berdepan krisis nasional walaupun telah membuat keuntungan.Secara baik atau secara paksaBeliau berkata menteri kewangan juga boleh “memerintahkan secara baik” supaya bank mengecualikan faedah atau melaksanakan moratorium semasa PKP.“Mungkin sebilangan bank akan faham situasi ketika ini, dan keadilan sosial menuntut mereka untuk sama-sama menanggung beban ekonomi rakyat sewaktu negara sedang menanggung derita,” kata Fernandez.Jika gagal dengan cara tersebut, kerajaan boleh gunakan Akta Langkah-Langkah Sementara Bagi Mengurangkan Kesan Penyakit Koronavirus dan memperluaskan penggunaannya sehingga meliputi institusi kewangan, atau menggunakan kuasa daruratnya, “namun langkah itu mungkin tidak perlu”, tambahnya.“Semua kerajaan mempunyai kuasa untuk mengawal institusi kewangan sepenuhnya kerana perbankan dan kewangan adalah komponen kritikal dalam keselamatan negara dan ekonomi.“Lesen perbankan bukanlah hak undang-undang tetapi hak istimewa yang disertakan dengan syarat yang boleh dikenakan oleh kerajaan demi kepentingan negara,” katanya.


Selamat Hari Akademia

Betul, hari ini adalah sambutan Hari Akademia. Mungkin Kementerian Pengajian Tinggi (KPT) lupa akan hal ini kerana tiada ucapan khas daripada kementerian tersebut sepanjang hari. Tidak mengapa, ayuh ambil peluang ini untuk zahirkan ucapan selamat dan takzim kepada semua pendidik pengajian tinggi di seluruh negara.Selain guru-guru di sekolah, para pensyarah dan ahli akademik sering dilupakan. Dengan sambutan hari guru yang tersohor dan disambut seluruh dunia pada 16 Mei, jadikan tanggal 5 Oktober sebagai sambutan untuk rai golongan pendidik diperingkat pengajian tinggi.Dengan sambutan dan pengiktirafan ini, diharapkan para akademia beriltizam untuk meningkatkan daya pemikiran kritis dalam setiap kajian dan kertas penyelidikan yang dijalankan.Sambutan Hari Akademia juga lebih akan menjadi lebih bermakna sekiranya ahli akademik menjadi “mesra rakyat” melalui penghasilan kertas kajian yang mudah difahami dan memberi impak secara langsung kepada golongan bukan akademik.Tiada maknanya jika kajian yang memakan masa bertahun lama dan perbelajaan mencecah ribuan ringgit tetapi tidak berupaya mengubah cara pemikiran orang ramai hanya dek kerana keupayaan seseorang ahli akademik untuk menjadi kritis tiada.Mereka perlu tampil lebih telus dan berani dengan kajian yang mencerminkan keadaan sebenar kehidupan rakyat. Menjadi seorang intelek atau sekadar seorang pendidik dipisahkan dengan hanya satu garisan dinamakan, kritis.Difahamkan Malaysia merupakan negara pertama mengadakan hari khusus bagi menghargai sumbangan komuniti akademia. Sambutan ini akan merangkumi kira-kira 70,000 tenaga pengajar di institut pengajian tinggi termasuk pusat latihan, kolej dan politeknik.Pada tahun lalu, Jabatan Pendidikan Tinggi, Kementerian Pendidikan mengisytiharkan 5 Oktober bersempena dengan Hari Guru Sedunia Unesco, bermula hari ini sebagai Hari Akademia Malaysia. Tahun ini merupakan kali ke-2 sambutan berkenaan.Golongan akademik menyandang satu peranan dan gelaran yang mulia. Tergalas di bahu mereka satu martabat yang bukan ramai menikmatinya, yang juga datang dengan tanggungjawab yang besar.Ia tidak mudah, tapi boleh dilakukan. Jadikan tokoh-tokoh intelek seperti Sasterawan Negara Shahnon Ahmad, sejarawan Khoo Kay Kim dan pujangga terkenal Prof Dr H. Abdul Malik Karim Amrullah atau lebih dikenali sebagai Hamka sebagai inspirasi.Mereka adalah ahli akademik yang kritis dengan setiap hasil kerja. Sumbangan mereka masih menjadi siulan dan rujukan segenap lapisan meskipun sudah tiada.Inilah yang dimaksudkan, Jangan dilupa, menjadi kritis bukan bermaksud melawan segala hal. Tetapi membentuk masyarakat yang peka dan berfikir serta saling membangunkan negara melalui ilmu yang jelas lagi objektif.Golongan intelek, yang pastinya dalam praktis dan amalannya memenuhi apa yang dikenali sebagai intellectual rigour dan intellectual honesty.


Kumpulan desak pengampunan Najib kini mahu hakim Nazlan ditangkap

Kumpulan yang sebelum ini mendesak supaya Najib Razak diberikan pengampunan diraja bagi sabitan kes jenayah melibatkan RM42 juta dalam akaun bank peribadinya kini mula melancarkan gesaan supaya Nazlan Ghazali yang merupakan bekas hakim Mahkamah Tinggi yang menjatuhkan hukuman 12 tahun penjara terhadapnya ditangkap.Persatuan Sahabat Ulul Amri Malaysia telah membuat beberapa dakwaan terhadap Nazlan dan menjemput media untuk membuat liputan sidang medianya di Suruhanjaya Pencegahan Rasuah Malaysia (SPRM) esok, di mana ia berkata laporan akan dibuat terhadap hakim tersebut.Kumpulan itu juga turut menambah bahawa beberapa kemenangan Barisan Nasional (BN) dalam pilihan raya negeri (PRN) baru-baru ini menunjukkan bahawa orang ramai bersimpati terhadap Najib.“Keputusan pilihan raya negeri-negeri termasuk PRN Johor kini jelas menterjemahkan rasa simpati rakyat yang mendalam dan mengutuk sekeras-kerasnya segala kezaliman dan penindasan yang berlaku ke atas perdana menteri ke-6 Najib Razak yang pada hakikatnya telah amat banyak berjasa kepada rakyat jelata dan negara,” katanya dalam satu kenyataan hari ini dengan disertakan tanda pagar #TangkapHakimNazlanBebasNajib dan #ArrestJudgeNazlanFreeNajib.Najib berada di barisan hadapan kempen BN di Johor, di mana penganalisis berkata peratusan keluar mengundi yang rendah di samping keadaan pembangkang yang tidak bersatu telah menjadikan bekas gabungan kerajaan persekutuan itu kembali berkuasa di Johor.Nazlan Ghazali.Pada Julai 2020, Nazlan menjatuhkan hukuman penjara 12 tahun dan denda RM200 juta ke atas Najib selepas mendapati beliau bersalah dalam pertuduhan melibatkan dana RM42 juta berkaitan SRC International.Hukuman itu dikekalkan di Mahkamah Rayuan akhir tahun lalu, di mana tiga panel hakim menyifatkan kes tersebut sebagai memalukan negara.Bagaimanapun, Najib diberikan penangguhan pelaksanaan hukuman sementara menunggu rayuannya di Mahkamah Persekutuan.Pada Ogos tahun lalu, beberapa hari sebelum perdana menteri Muhyiddin Yassin meletakkan jawatan, kumpulan yang sama turut menyampaikan memorandum kepada Yang di-Pertuan Agong memohon pengampunan diraja untuk Najib sekali gus melantiknya sebagai perdana menteri interim.“Dengan keupayaan dan kecekapannya mengurus ekonomi negara disamping membawa nama baik Malaysia ke persada antarabangsa,” kata ketua kumpulan itu Syed Muhammad Imran Syed Abdul Aziz.


Shahidan Kassim dilantik pengerusi baru PR1MA

Ahli Parlimen Arau Shahidan Kassim dilantik sebagai pengerusi Perbadanan PR1MA Malaysia (PR1MA) berkuat kuasa serta-merta.Perkara tersebut diumumkan Menteri Perumahan dan Kerajaan Tempatan Zuraida Kamaruddin pada satu sidang media hari ini.Zuraida berkata pengalaman lima penggal sebagai wakil rakyat dan dalam tadbir urus yang ada pada Shahidan amat diperlukan untuk melonjakkan prestasi PR1MA.“Pengalaman beliau sebagai menteri besar Perlis dan pernah bertugas sebagai menteri di jabatan perdana menteri, jadi ini adalah tempat yang betul untuk beliau menjadikan misi bagi menyediakan kediaman mampu milik di negara ini,” katanya ketika mengadakan lawatan di ibu pejabat PR1MA di Kuala Lumpur hari ini.Beliau turut mengumumkan pelantikan Shahidan sebagai pengerusi Perbadanan Perumahan Malaysia.Perbadanan itu ditubuhkan di bawah Kementerian Perumahan dan Kerajaan Tempatan sebagai entiti yang akan menyelaraskan kesemua agensi pembangunan perumahan dalam merancang pembinaan dan menyediakan pelan kewangan bagi Rumah Mampu Milik (RMM).


Walau Undi 18 dilaksana, usia muda bukan jaminan menang pilihan raya, kata penganalisis

Walaupun usia muda mungkin memberi kelebihan kepada calon dalam pilihan raya, ia bukanlah faktor penentu kepada pengundi dalam memilih wakil rakyat mereka, kata penganalisis ketika negara bakal melihat pelaksanaan Undi 18 yang akan menyaksikan penurunan had umur minimum mengundi kepada 18 tahun.Di tengah perdebatan mengenai peranan belia dalam politik, Oh Ei Sun, seorang penganalisis politik dari Institut Hal Ehwal Antarabangsa Singapura, berkata keutamaan pengundi dalam memilih wakil rakyat juga berbeza berdasarkan garis demografi.Katanya, pengundi luar bandar dilihat lebih mengutamakan isu pembangunan infrastruktur kawasan sekitar yang memberi impak secara langsung terhadap kehidupan mereka, manakala pengundi bandar secara amnya mempunyai kemewahan sosio ekonomi untuk berdebat mengenai isu lebih besar seperti pentadbiran dan integriti.“Sudah tentu pengundi muda di kawasan bandar mungkin akan tertarik dengan calon muda, namun ini tidak bermakna mereka akan tolak tepi ideologi yang diperjuangkan,” katanya kepada MalaysiaNow.Penganalisis politik dari UiTM Mujibu Abd Muis, berpendapat penerimaan calon wakil rakyat muda dalam kalangan pengundi juga bergantung kepada kawasan yang ditandingi memandangkan pencalonan mereka turut dikait rapat dengan status parti politik diwakili.Beliau berkata, pencalonan wakil rakyat perlu mengambil kira aspek sosiologi dan budaya politik setempat dan perlu lihat susunan jentera daripada parti politik.“Contohnya di pilihan raya negeri Sarawak, ramai daripada 349 calon yang bertanding berusia 50-an dan 60-an.“Dalam konteks ini, ia memperincikan aspek kestabilan dan kematangan, personaliti dan keyakinan berbanding usia,” katanya dan menambah faktor latar belakang, pendidikan dan usia disifatkan sebagai faktor tambahan bagi pengundi.Dalam pada itu, Oh menambah, ramai pengundi masih memilih berdasarkan logo parti yang dilihat melambangkan perjuangan ideologi parti tersebut.“Calon muda yang mewakili parti dengan ideologi bukan pilihan pengundi pastinya akan tewas manakala calon veteran mewakili parti yang mempunyai ideologi diterima pengundi akan kekal dipilih semula,” jelasnya.Sebagai contoh, Oh berkata, ideologi dibawa parti seperti Muda juga dilihat masih belum meyakinkan pengundi progresif dan liberal yang disifatkan sebagai penyokong asas parti tersebut.“Terdapat keraguan sekiranya parti itu berjaya mencatat kemenangan pada pilihan raya umum akan datang, parti itu mungkin tidak mampu selari dan mengukuhkan kuasa yang lebih regresif dan konservatif untuk membentuk gabungan bagi memerintah negara ini.“Ini antara persepsi yang perlu diatasi untuk Muda mengemudi ke dunia politik,” tambahnya.Ditanya sama ada sudah tiba masa untuk generasi muda mengemudi parti-parti politik negara, Oh berkata peralihan kepada generasi baru sememangnya tidak dapat dielakkan.Namun, katanya, persoalan utama ialah sama ada peralihan itu akan mengukuhkan atau memecah belahkan parti.“Jika parti itu bersandarkan kepada kuasa oligarki, ia hanya menunggu masa – terutama apabila berdepan kekalahan pilihan raya – untuk ahli politik muda memberontak sekali gus melemahkan lagi parti,” ujar Oh.Tambahnya, parti yang melaksanakan peralihan generasi secara sistematik akan menghasilkan pimpinan yang lebih bersatu dan mampu berdiri teguh sekiranya berdepan krisis politik.“Muda juga harus mula melatih barisan pimpinan baru selepas Syed Saddiq supaya ia tidak menjadi parti Tua,” katanya.Dalam pada itu, Mujibu berkata, golongan yang muda juga perlu aktif terlibat dalam kerja lapangan atau aktiviti menyantuni rakyat sebelum mereka membuat keputusan bertanding sebagai wakil rakyat.“Jika sekadar dicalonkan sebab berusia muda dan mempunyai pendidikan tinggi, mungkin tidak akan berhasil.“Rakyat perlu lebih mengenali individu itu supaya mereka yakin calon itu layak membawa suara mereka,” katanya.


Rakyat Malaysia antara 21 kes baru Covid-19 di Singapura

Seorang lelaki rakyat Malaysia berusia 34 tahun adalah antara 21 kes baru Covid-19 yang dilaporkan di Singapura pada Isnin, demikian menurut kementerian kesihatan republik itu.Kementerian itu dalam data penuh yang dikeluarkan lewat malam tadi, memaklumkan lelaki berkenaan tiba dari Malaysia untuk membantu siasatan Polis dan kes dilabelkan sebagai kes 61293.Dikategorikan sebagai kes import, rakyat Malaysia itu adalah pemegang pas lawatan jangka pendek dan tidak bergejala.Setakat tengah hari Isnin, Singapura merekodkan sebanyak 21 kes baru, semuanya diimport, menjadikan jumlah jangkitan akibat Covid-19 di republik itu sebanyak 60,321.Sehingga kini, kementerian mengklasifikasikan 3,478 daripada kes yang dilaporkan sebagai kes import, 2,332 kes dalam komuniti dan 54,511 melibatkan penghuni di dalam asrama.Keseluruhanya, sebanyak 60,131 kes telah pulih sepenuhnya daripada jangkitan virus itu dan didiscaj sama ada dari hospital atau kemudahan rawatan komuniti.Kini terdapat 39 kes positif Covid-19 yang masih dirawat di hospital dengan satu kes dalam keadaan kritikal dan dirawat di Unit Rawatan Rapi.Sebanyak 121 individu yang mempunyai gejala ringan atau sihat secara klinikal tetapi masih diuji positif bagi Covid-19 telah diasingkan dan dirawat di kemudahan penjagaan komuniti.Sehingga kini, 30 orang telah meninggal dunia akibat komplikasi Covid-19 di republik itu.Tiada kluster baru yang dikenal pasti.


Hampir 67% dewasa, 48% populasi Malaysia lengkap vaksin Covid-19

Sebanyak 47.8% atau seramai 15,606,818 daripada keseluruhan populasi di Malaysia telah melengkapkan suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).JKJAV menerusi perkongsian infografik dalam laman Twitter rasminya hari ini memaklumkan setakat semalam juga, seramai 20,261,734 individu atau 62% sudah menerima dos pertama, menjadikan kumulatif pemberian vaksin menerusi Program Imunisasi Covid-19 Kebangsaan (PICK) kini sebanyak 35,841,103 dos.Berdasarkan perkongsian maklumat itu juga, peratusan populasi dewasa yang menerima kedua-dua dos meningkat kepada 66.7% setakat semalam berbanding 65.9%, pada Khamis.Sementara itu, vaksinasi harian semalam merekodkan sebanyak 321,349 dos diberikan, iaitu 177,518 merupakan dos kedua dan baki 143,831 adalah dos pertama.PICK dilancarkan pada 24 Februari lepas bertujuan melaksanakan program vaksinasi bagi membendung pandemik Covid-19 di seluruh negara.


Polis Kelantan siasat wanita didakwa persenda Islam

Polis Kelantan menerima laporan berkaitan seorang wanita dipercayai pengasas produk kosmetik di negeri ini yang didakwa mempersenda agama Islam.Ketua Polis Daerah Kota Bharu Abdul Rahim Daud berkata laporan itu diterima di ibu pejabat polis daerah ini pada 10.25 pagi tadi.“Pengadu mendakwa melihat satu rakaman video dikongsi dalam WhatsApp malam tadi, memaparkan wanita Melayu berusia lingkungan 30-an menyatakan dia tidak suka sembahyang dan semua orang tidak solat pada 2021.“Tindakan itu boleh dianggap mempersenda dan mempermainkan agama serta boleh menimbulkan kemarahan dalam kalangan masyarakat,” katanya ketika dihubungi hari ini.Abdul Rahim berkata semakan awal telah dilakukan terhadap video itu dan siasatan lanjut dilakukan mengikut Seksyen 505(b) Kanun Keseksaan dan 233 Akta Komunikasi dan Multimedia 1998.Terdahulu, tular di media sosial beberapa klip video mengenai wanita terbabit yang mengeluarkan kenyataan bagaikan mempersenda agama Islam seperti solat dan bacaan Yasin.


Umno pengemudi induk, bukan pemain kedua, kata Tok Mat

Timbalan Presiden Umno Mohamad Hasan hari ini menegaskan bahawa parti Melayu itu harus menjadi pengemudi utama dalam kerjasama politik di masa depan ketika merasmikan Perhimpunan Agung Umno 2020 (PAU2020) hari ini.Mohamad Hasan berkata berkata parti itu bukan dipilih sekadar untuk memenuhi kuota atau bilangan ahli Parlimen yang diperlukan dalam usaha membentuk sebarang gabungan baru.Katanya, tiada individu yang berhak mengarahkan dan memberitahu para pimpinan dan ahli Umno dalam hala tuju membentuk sebuah kerajaan sekiranya mahu bekerjasama.“Tetapi buat waktu ini, biarlah Umno memilih, untuk memperlihatkan kekuatan sebenarnya, sebagai parti politik, dengan keunggulan tersendiri, tanpa mengorbankan kepentingan strategiknya.“Dan ini bermakna, Umno tidak akan memperjudikan mana-mana kerusi Umno. Kerusi Umno adalah kerusi Umno, dahulu, kini dan selamanya. Ia bukan untuk dilepaskan, demi memberi talian hayat kepada mana-mana pihak,” katanya lagi.Sebelum ini, Presiden Umno Ahmad Zahid Hamidi dan bekas presiden Najib Razak serta sebahagian pemimpin veteran Umno mendesak PAS untuk keluar dari Pakatan Nasional dengan menggunakan alasan piagam Muafakat Nasional yang dimeterai dengan Umno pada tahun 2019 ketika masih di blok pembangkang.Walaupun memberi sokongan dalam pembentukan PN, Zahid dan Najib dilihat mengepalai siri serangan terhadap PN.Antara rungutan kedua-dua pemimpin itu ialah Muhyiddin yang mengetuai Bersatu hasil perpecahan Umno selepas Najib terpalit dengan skandal 1MDB pada 2015 telah mengetepikan Umno untuk berada di jawatan penting kerajaan.Baru-baru ini, Presiden PKR Anwar Ibrahim juga turut mengakui parti itu telah mengadakan rundingan awal dengan pimpinan Umno dan kemungkinan bekerjasama.Kedua-dua Najib dan Zahid turut dilaporkan menulis surat kepada Istana Negara menyatakan sokongan mereka kepada Anwar sebagai perdana menteri.Dalam pada itu, Mohamad turut menegaskan kepada para perwakilan supaya segera membincangkan strategi terbaik untuk memenangi pilihan raya umum akan datang bagi membolehkan Umno membentuk kerajaan di Putrajaya.“Sama ada kita menang dan memerintah, atau kita sekali lagi menjadi pembangkang dan diperkotak-katikkan! Yang pasti. Kita tiada Pelan B atau apa-apa pelan lain pada waktu ini. Kita mesti menang,” katanya.Menurut Mohamad, dalam mendepani pilihan raya, Umno tidak boleh keliru dengan siapa musuh sebenar parti itu kerana lebih mudah untuk berdepan dengan musuh yang nyata daripada melawan musuh yang tersembunyi.“Umno sepatutnya sudah tahu siapa mereka, walaupun tanpa perlu untuk disebutkan di sini. Cuma, beringatlah, musuh kita amatlah licik dan sanggup berbuat apa sahaja untuk memusnahkan kita.”


Sorry.


Kemenangan di Padang Serai bukti rakyat tolak penipuan PH-BN, kata Muhyiddin

Kemenangan Perikatan Nasional (PN) di Padang Serai dan kekalahan tipis di Tioman semalam disebabkan rakyat kecewa dengan penipuan "kerajaan campuran" Pakatan Harapan (PH) dan Barisan Nasional (BN) pada Pilihan Raya Umum ke-15 (PRU15), kata Muhyiddin Yassin.
Pengerusi PN itu berkata, undi yang diberikan di Padang Serai menunjukkan petanda positif buat gabungan itu yang mendapat "sokongan padu".
“Bagi saya, penipuan PH dan BN dalam PRU15 adalah ‘the biggest electoral fraud ever’ dan hari ini pengundi di Padang Serai dan Tioman memberi isyarat jelas mereka tidak merestui tindakan kedua-dua parti ini.
"Ini bukti rakyat tidak mempercayai gabungan PH dan BN. Mereka tidak yakin dengan kemampuan kerajaan campuran yang diterajui oleh PH ini untuk mentadbir negara.
"Kecewa dengan penipuan pemimpin PH dan BN semasa kempen PRU15, ramai penyokong kedua-kedua parti ini beralih arah menyokong PN," katanya dalam satu kenyataan hari ini.
Bekas perdana menteri itu turut mengucapkan terima kasih kepada pengundi dan jentera PN yang menawan berjaya menawan kerusi Parlimen Padang Serai yang sebelum ini dimenangi disandang oleh PKR selama tiga penggal.
Calon PN, Azman Nasrudin, memperoleh 51,637 undi berbanding pencabar terdekat dari PH Mohamad Sofee Razak (PH) dengan 35,377.
Beliau mendapat kelebihan majoriti bergaya dengan 16,260 undi.
Sementara itu bagi pilihan raya Dewan Undangan Negeri (DUN) Tioman, calon BN Mohd Johari Hussain mempertahankan kerusi tersebut dengan 8,080 undi mengalahkan calon PN Nor Idayu Hashim dengan majoriti tipis 573 undi.


LHDN saman Addy Kana tuntut bayar tunggakan cukai RM1.4 juta

Kerajaan Malaysia melalui Lembaga Hasil Dalam Negeri (LHDN) memfailkan saman terhadap ahli perniagaan Zaidi Kanapiah atau dikenali sebagai Addy Kana yang menuntutnya membayar cukai pendapatan berjumlah RM1,427,915.45.Kerajaan Malaysia selaku plaintif memfailkan writ saman dan pernyataan tuntutan melalui LHDN pada 1 Oktober lepas di Mahkamah Tinggi dengan menamakan Zaidi, 37, sebagai defendan bagi tunggakan cukai itu selama dua tahun.Berdasarkan pernyataan tuntutan yang diperoleh menerusi sistem mahkamah (e-filing), kerajaan Malaysia mendakwa bagi Tahun-tahun Taksiran 2018 dan 2019, defendan telah ditaksirkan dengan taksiran tambahan masing-masing berjumlah RM380,025.73 dan RM918,079.23.“Oleh kerana defendan telah gagal membayar keseluruhan cukai pendapatan dalam tempoh 30 hari yang ditetapkan di bawah Seksyen 103 Akta Cukai Pendapatan 1967, kenaikan cukai sebanyak 10% berjumlah RM38,002.57 dan RM91,807.92 telah dikenakan dan ditambahkan ke atas keseluruhan cukai pendapatan yang masih belum dibayar bagi Tahun-tahun Taksiran 2018 dan 2019 (Tambahan) itu,” menurut kerajaan Malaysia dalam pernyataan tuntutan itu.Dakwa plaintif, defendan masih gagal membayar kepada plaintif keseluruhan cukai pendapatannya yang masih terhutang dan genap masanya dan kena dibayar bagi Tahun-tahun Taksiran 2018 dan 2019 (Tambahan) termasuk kenaikan-kenaikan yang kesemuanya berjumlah RM1,427,915.45.“Plaintif berhak untuk mendapatkan kembali jumlah cukai pendapatan yang masih terhutang itu serta kenaikan-kenaikan yang dikenakan ke atas defendan sebagai satu cukai yang genap masanya dan kena dibayar,” menurut plaintif dalam pernyataan tuntutan itu.Oleh itu, plaintif menuntut defendan membayar RM1,427,915.45, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.Menerusi semakan sistem mahkamah, pengurusan kes selanjutnya ditetapkan pada 22 November ini untuk memaklumkan mengenai status serahan saman itu.Pada 28 Oktober lalu, kerajaan memohon untuk melucut hak wang lebih RM500,000 milik ahli perniagaan Alvin Goh Leong Yeong dan isteri kepada Addy Kana, Alyaa Syuhaila Mohamad Shariff serta beberapa buah syarikat mereka yang disita oleh Suruhanjaya Pencegahan Rasuah Malaysia (SPRM).Mahkamah Persekutuan pada 27 April lalu memerintahkan Addy Kana dan dua anggota polis yang ditahan di bawah Akta Pencegahan Jenayah (Poca) 1959 berkaitan satu sindiket perjudian dalam talian, dibebaskan dengan serta-merta.Ketua Hakim Negara Tengku Maimun Tuan Mat yang mempengerusikan panel lima hakim membenarkan rayuan ketiga-tiga mereka terhadap permohonan writ habeas corpus.


Mahkamah tolak permohonan reman SPRM terhadap ketua polis daerah

Mahkamah Majistret Kuantan menolak permohonan reman oleh Suruhanjaya Pencegahan Rasuah Malaysia (SPRM) terhadap seorang ketua polis daerah bagi membantu siasatan berhubung dakwaan menerima rasuah.
Pada prosiding itu, Majistret Tengku Eliana Tuan Kamaruzaman menolak permohonan reman yang dikemukakan Timbalan Pendakwa Raya SPRM Rifah Izzati Abdul Mutalif mengikut Seksyen 117 Kanun Prosedur Jenayah (KPJ).
Peguam Datuk Bob S Arumugam semasa ditemui berkata majistret membuat keputusan itu selepas menerima hujahan beliau yang mengguna pakai keputusan Mahkamah Tinggi bahawa SPRM mempunyai akta sendiri dalam mengemukakan permohonan reman.
Keputusan Mahkamah Tinggi Temerloh pada 19 Mei lepas menyatakan Seksyen 49 Akta SPRM adalah undang-undang yang memberi kuasa khusus kepada suruhanjaya itu termasuk dalam situasi penyiasatan tidak dapat diselesaikan dalam tempoh 24 jam.
Terdahulu, pegawai kanan polis berusia 53 tahun itu tiba di mahkamah kira-kira 8.58 pagi dengan memakai baju lokap SPRM serta diiringi petugas suruhanjaya berkenaan.
Semalam, media melaporkan penahanan pegawai kanan polis itu selepas hadir memberi keterangan di pejabat SPRM Pahang di Kuantan, berhubung dakwaan menerima rasuah dianggarkan bernilai lebih RM1 juta yang dikatakan berlaku sejak 2017 hingga 2022.
Suapan itu didakwa bagi melindungi pusat hiburan daripada tindakan penguatkuasaan yang boleh mengganggu perniagaan mereka.


Dr M masih di IJN untuk pemeriksaan lanjut

Bekas perdana menteri Dr Mahathir Mohamad sedang menjalani beberapa pemeriksaan kesihatan di Institusi Jantung Negara (IJN) di sini.Menurut kenyataan IJN hari ini, pemeriksaan kesihatan yang dijalankan ke atas Dr Mahathir dijangka selesai dalam masa beberapa hari lagi.Berikutan itu, Dr Mahathir yang juga pengerusi Pejuang dan ahli Parlimen Langkawi perlu terus berada di IJN sehingga semua pemeriksaan berkenaan selesai.“Bagi mematuhi SOP semasa, tiada pelawat dibenarkan melawat beliau,” menurut kenyataan IJN itu.Dr Mahathir dimasukkan ke IJN pada 7 petang semalam bagi menjalani pemeriksaan kesihatan.


Turkiye penjara remaja conteng poster Erdogan

Pihak berkuasa Turkiye pada Selasa merampas dan memenjarakan seorang remaja berusia 16 tahun kerana melukis misai pada poster kempen pilihan raya milik Presiden Recep Tayyip Erdogan, lapor media.
Beberapa media yang rapat dengan pembangkang, termasuk akhbar harian BirGun, Cumhuriyet dan stesen TV swasta Halk TV, berkata remaja dari bandar tenggara Mersin itu dituduh mengotorkan poster berhampiran rumahnya dengan pen, menconteng "misai Hitler dan menulis komen menghina".
Menurut laporan media, dia ditahan selepas dikenal pasti menerusi rakaman kamera CCTV.
Pihak berkuasa menemu bual di rumahnya di mana dia dilaporkan "mengaku melukis misai" sambil menafikan menulis komen yang disertakan.
Menurut Halk TV, ketika dihadapkan kepada pendakwa raya, dia didapati "menghina presiden" dan dipenjarakan di kemudahan belia berdekatan.
Erdogan melanjutkan pemerintahannya selama 20 tahun di Turkiye selepas memenangi pusingan penentuan pilihan raya presiden pada 28 Mei untuk memulakan penggal baru lima tahun.
Menurut kementerian kehakiman, "menghina presiden" adalah salah satu jenayah paling biasa di Turkiye, mengakibatkan 16,753 sabitan pada tahun lepas.


Iran senarai hitam hampir 60 pegawai AS

Tehran menyenaraihitamkan hampir 60 pegawai Amerika Syarikat (AS) kerana didakwa terlibat dalam kes pembunuhan komander tertinggi Iran Qassem Soleimani, lapor Xinhua, memetik Agensi Berita Mehr.
Dalam wawancara televisyen menjelang ulang tahun ketiga pembunuhan Soleimani, Menteri Luar Hossein Amir Abdollahian berkata Iran sedang menyiasat penglibatan pegawai berkenaan dalam pembunuhan itu.
Beliau mendakwa AS dan Barat menggugat usaha Iran untuk meneruskan kes itu secara sah, walaupun Tehran telah mengambil langkah yang perlu.
Amir Abdollahian berkata semasa rundingan Vienna baru-baru ini mengenai perjanjian nuklear 2015, Amerika menuntut bekas pegawai mereka dikeluarkan daripada senarai hitam Iran.
Soleimani maut dalam serangan dron berhampiran Lapangan Terbang Antarabangsa Baghdad pada 3 Januari 2020 dan Iran mengutuk keras pembunuhan itu yang menyifatkan ia sebagai "keganasan negara."
Pada 8 Januari, Iran bertindak balas dengan melancarkan peluru berpandu ke pangkalan tentera AS Ain al-Asad di wilayah Anbar, Iraq.


Orang Asli bantah projek perlombongan nadir bumi di hutan Pahang

Kira-kira 80 keluarga Orang Asli daripada komuniti Semai berharap pihak berkuasa mengambil tindakan berhubung bantahan mereka terhadap projek perlombongan nadir bumi yang boleh memusnahkan hutan warisan di Pahang selain bakal membahayakan kehidupan Orang Asli di kawasan tersebut.Projek yang terletak di sekitar kawasan hutan di tengah semenanjung Malaysia itu juga bakal menyaksikan 660 hektar kawasan akan dilombong di bawah tiga pajakan.Projek perlombongan tersebut diluluskan kerajaan negeri pada 2019 walaupun dinilai gagal ketika menjalani penilaian impak alam sekitar (EIA) selepas terma rujukannya (TOR) ditolak Jabatan Alam Sekitar pada bulan Mac.Bercakap pada sidang media hari ini, Setiausaha Agung Parti Sosialis Malaysia (PSM) A Sivarajan berkata proses yang berlaku setakat ini tidak menunjukkan bahawa projek itu akan dibatalkan.“Jika (TOR) diluluskan pada fasa kedua, projek itu akan dimulakan. Bila EIA diluluskan, dalam dua tahun operasi tersebut mesti dimulakan,” katanya dalam sidang media yang turut dihadiri wakil Orang Asli Semai.Sebelum ini, PSM telah menyuarakan bantahan mereka terhadap projek yang diselenggara syarikat Aras Kuasa Sdn Bhd itu.Menurutnya, syarikat tersebut telah menyelesaikan fasa penerokaan tanah di kawasan tersebut.Sepanjang fasa tersebut, lebih 18,000 tan lantanida ditemui, sejenis logam nadir bumi yang digunakan antara lain bagi menyaring minyak mentah kepada gasolin selain mampu menguatkan logam.Projek tersebut diluluskan kerajaan negeri dengan syarat kawasan yang dinyahwarta perlu diganti dengan hutan lain dengan ukuran yang sama atau lebih besar.Surat kelulusan juga turut menyatakan bahawa proses penyahwartaan itu perlu dimulakan sebaik sahaja Jabatan Tanah dan Galian negeri telah menemui kawasan hutan ganti.Kebimbangan mengenai projek ini sebahagian besarnya berkait dengan alam sekitar.Wakil Orang Asli berkata Sungai Telum dan anak sungai lain akan terancam disebabkan pencemaran ekoran projek perlombongan yang dijalankan.Sungai Telum adalah kawasan tadahan air yang membekalkan air bagi penduduk kampung hingga ke daerah Kuala Lipis.Hal ini bermaksud, sebarang pencemaran sungai di kawasan itu akan mempengaruhi komuniti berdekatan yang lain, termasuk Orang Asli di Pos Lanai.Mat Nor, wakil kumpulan Orang Asli Pos Lanai berkata Orang Asli tegas membantah projek tersebut dijalankan.“Saya tidak peduli apa projeknya. Walaupun kerajaan negeri sudah berikan persetujuan, kita sebagai masyarakat Orang Asli menentangnya.”Seorang penduduk kampung dari kawasan itu, Halijah turut bersetuju bahawa projek itu akan menjejaskan sungai yang sangat penting dalam kehidupan mereka.“Di sinilah kita pergi memancing dan anak-anak kami mandi,” katanya.“Sekiranya projek ini diteruskan, bagaimana kami akan cari makan? Bagaimana kami boleh teruskan kehidupan kami?”Sementara itu, Sivarajan berkata kawasan hutan yang dimaksudkan adalah Hutan Jelai.Ia adalah kawasan hutan yang dianggap sebagai hutan simpanan kekal di bawah Dasar Perhutanan Kebangsaan.Dari kawasan seluas 660 hektar, 397 hektar dilindungi daripada sebarang gangguan pembalakan sementara selebihnya tidak boleh dibalak sepenuhnya.“Mereka tidak boleh wartakan hutan simpan kekal sesuka hati mereka,” katanya.“Mereka harus melalui siasatan terlebih dahulu namun kerajaan negeri telah berikan persetujuan untuk projek ini. Itulah persoalan yang kami hendak bangkitkan sekarang.”


PRU15: Kesatuan politik baru satu-satunya pilihan tewaskan BN

Gendang PRU-15 telah dipalu dengan cukup kuat di WTC. Melihat kepada “mood” Perhimpunan Agung Umno 2021 yang sebulat suara mendesak Pilihan Raya Umum ke-15 (PRU15) diadakan dengan segera, Ismail Sabri Yaakob tidak mungkin mampu bertahan lama untuk menindakkan kehendak partinya.Ini kerana semua sedia maklum, Ismail tidak menguasai Umno, gerak kerja politik naib presiden Umno itu lembik, lemah serta tiada kemajuan.Beliau bukan sahaja tidak boleh mengawal Majlis Kerja Tertinggi Umno – jauh sekali ketua-ketua bahagian.Itulah sebabnya hanya empat sahaja dari 190 bahagian Umno yang mahukan pemilihan Umno dibuat sebelum PRU dilunaskan.Baki 186 bahagian lagi dikuasai Ahmad Zahid Hamidi walaupun presiden Umno itu terpalit dan telah pun diminta membela diri dengan tuduhan penyalahgunaan kuasa serta rasuah.Semua ini hanya akan memungkinkan PRU15 bakal diadakan dalam masa terdekat – sama ada Ismail suka atau pun tidak.Lihat sahaja bagaimana Ismail dimalukan di PRN Johor dan di WTC oleh Zahid.Namun, persoalan yang lebih penting daripada sekadar memperkatakan apa yang berlaku di WTC ialah apa hala tuju PN dan pembangkang untuk berdepan Umno dan BN dalam PRU15 nanti?Apakah masih mahu bertahan dengan ego politik seperti sekarang atau segera membuat kesatuan politik baru.Apa yang terjadi di Melaka dan Johor sudah terang lagi bersuluh bahawa jika ingin mengalahkan Umno dan BN, hanya satu sahaja caranya iaitu Perikatan Nasional dan penentang BN perlu Bersatu – tiada Pilihan lain.Orang kata, kekalahan di PRN Melaka dan Johor adalah “learning mistake” tetapi jika tetap juga berdegil mahu menghulur tengkuk dengan perpecahan serupa untuk berdepan PRU-15, itu adalah “stupid mistake” kerana hanya keldai yang jatuh ke lubang sama untuk kali kedua.Persoalannya pihak mana yang lain paling layak mengetuai gabungan PN dan pakatan pembangkang?Jawapan itu dapat dilihat kepada statistik di PRN Melaka dan Johor. Di Johor, PN menguasai undi kedua terbesar di 26 kawasan DUN, walaupun baru ditubuhkan berbanding PH.Paling penting, PN ketika ini adalah kerajaan yang memerintah walaupun dipimpin oleh Umno dan dari segi rekod pentadbiran, PN diterima baik oleh rakyat – sedangkan di pihak PH pula, label 22 bulan kerajaan gagal cukup diingati oleh pengundi terutamanya orang Melayu.Justeru, segeralah kembali ke meja rundingan jika matlamatnya adalah untuk memenangi PRU15 kerana membenarkan Umno dan BN menang pilihan raya bererti memberi lampu hijau buat kluster mahkamah kembali berkuasa. Nauzubillahiminzalik!!!.Bentuklah satu kesatuan baru yang kukuh, satu manifesto, satu logo serta satu gerak kerja politik bagi menyakinkan rakyat bahawa inilah alternatif terbaik untuk didokong bagi menjayakan transformasi negara yang tergendala dek pergolakan politik berpanjangan sebelum ini.Realitinya, Umno dan BN juga sebenarnya seboleh mungkin tidak mahu berdepan satu kesatuan politik baru PN dan pakatan pembangkang tetapi jika jalan perpecahan yang terus dipilih oleh pemimpin, jangan salahkan Umno dan BN jika mereka awal-awal lagi sudah bertepuk tangan.Mikail Firdaus adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Amalkan agama dengan ilmu abad ke-21

Sudah seminggu Hari Raya Aidilfitri 1443 berlalu.Mereka yang berpuasa enam secara berturut-turut sudah pun menyempurnakan ibadah sunat itu.Maka mereka pun boleh menyambung beraya.Hari Aidilfitri sebenar adalah 1 Syawal yang jatuh pada hari Isnin setelah anak bulan kelihatan pada malam Ahad itu.Hanya satu hari dilarang berpuasa.Tetapi di Malaysia cuti umum untuk itu adalah dua hari yang dipanggil Hari Raya Pertama dan Hari Raya Kedua.Dari segi amalannya pula, ramai orang bercuti sampai seminggu.Bagi orang Melayu pula, hari raya disambut sebulan Syawal.Ia bukan saja perayaan agama tetapi merupakan sambutan utama dalam budaya Melayu.Tahun ini kecoh hari raya mengejut kerana pada mulanya dikira 1 Syawal jatuh pada 3 Mei sebab anak bulan dijangka hanya dapat dilihat pada malam sebelumnya.Tetapi apabila Arab Saudi, Indonesia dan Brunei mengumumkan hari raya jatuh pada 2 Mei, maka ia mula menjadi kecoh.Ternyata anak bulan kelihatan di Selatan Thailand dan Labuan, maka Malaysia tiada pilihan lain selain daripada mengisytiharkan Isnin sebagai 1 Syawal.Di Nusantara ini, hanya Singapura yang mengekalkan Selasa sebagai hari raya.Perkara ini tentu menjadi kecoh kerana ia menyusahkan orang ramai ketika mereka sedang bersiap-sedia untuk membuat sambutan hari raya yang terbesar dalam sejarah setelah dua tahun tidak dapat melakukannya.Melalui media sosial, ramai orang, terutama kalangan generasi muda yang mempersoalkan cara pihak berkuasa menentukan tarikh 1 Syawal.Kontroversi ini tidak akan terhenti pada tahun ini.Ia pasti timbul semula pada tahun depan.Walau apapun hujah ulama dan pihak berkuasa suarakan, tetapi ramai orang terutamanya generasi baru tidak akan dapat menerima keadaan di mana kedudukan anak bulan tidak dapat dijangka menurut kiraan zaman moden.Mereka tidak mahu disusahkan lagi dalam hal menyambut hari raya.Saya membesar pada tahun 1960-an dan 1970-an di kampung.Ketika itu masih tidak ramai yang berhijrah ke bandar, dan perlu pulang ke kampung bila hari raya.Semua orang bersedia dan menerima tarikh 1 Syawal yang ditentukan oleh pihak berkuasa.Pada malam sebelum hari raya kami menunggu pengumuman di radio untuk mengetahui sama ada perlu solat terawih atau memasak ketupat.Tetapi setiap kali hari raya, ada saja berita kampung tertentu menyambut 1 Syawal pada hari berlainan.Seringkali ia berlaku di Kedah dan Kelantan di mana ada orang kampung berkenaan nampak anak bulan.Tetapi kecoh paling besar berlaku pada tahun 1983.Pada masa itu saya baru setahun bekerja sebagai pemberita.Saya berhari raya di Ipoh.Perak pula dengan mengejut mengisytiharkan hari raya lebih awal daripada negeri-negeri lain.Maka para pemberita dan jurugambar yang beraya dikerah menghantar laporan dan gambar di kampung masing-masing.Muka depan Utusan Melayu menyiarkan berita “Perak Raya Awal” dengan gambar orang ramai keluar dari masjid selepas solat di Bagan Datoh.Tentulah ramai orang marah dengan keadaan itu tetapi suara mereka tidak begitu kedengaran kerana masa itu tiada media sosial.Namun media massa bertanggungjawab menyuarakan sentimen orang ramai itu.Kerajaan pun bertindak dan rundingan dilakukan.Keputusan dibuat supaya penentuan 1 Ramadan dan 1 Syawal hendaklah menggunakan kedua-dua kaedah iaitu rukyah dan hisab.Bukan saja rukyah iaitu dengan melihat anak bulan tetapi juga hisab iaitu perkiraan daripada ilmu falak.Ia juga menetapkan bahawa satu Malaysia hendaklah menyambut 1 Ramadan dan 1 Syawal pada hari yang sama, walaupun urusan agama Islam terletak di bawah kuasa negeri.Maka keadaan menjadi stabil dan tidak timbul sebarang kekecohan hinggalah pada tahun 2022 ini.Awal IslamIslam bermula pada abad ke-7 Masihi di Mekah dan Madinah di Hejaz, Semenanjung Arab.Di situ adalah kawasan gurun dan padang pasir yang kering kontang.Hujan jarang-jarang turun dan seringkali langit kosong tanpa awan.Manusia tinggal di kawasan yang ada sumber air seperti oasis di Madinah dan Mekah pula ada telaga zam zam.Langit di padang pasir yang tanpa awan itu membolehkan penduduknya melihat bulan dan taburan jutaan bintang setiap malam.Tiada awan untuk melindunginya. Pada zaman itu tentulah tiada pencemaran cahaya daripada lampu-lampu elektrik.Penduduk-penduduk di situ tidak tahu lagi bahawa bulan itu adalah sebiji bebola batu yanghanya memantulkan cahaya dari matahari.Mereka juga tidak tahu bahawa bulan bergerak mengelilingi bumi.Dan bumi bergerak mengelilingi matahari.Mereka tidak tahu bahawa matahari adalah bebola api yang mengeluarkan haba dan cahaya kepada bumi.Manusia kurun ke-7 tidak tahu bahawa matahari adalah juga bintang, dan planet bukannya bintang.Sementara bumi adalah sebuah planet.Namun begitu, mereka mengenali kumpulan-kumpulan bintang iaitu buruj yang menjadi panduan pada kabilah untuk merentas padang pasir.Penduduk Timur Tengah kurun ke-7 mewarisi amalan mengira waktu dari tamadun Sumeria yang muncul 4,000 tahun sebelum Masihi di Mesopotamia, tempatnya di Iraq hari ini.Satu hari dibahagi kepada 24 jam, satu jam dibahagi pada 60 minit dan 1 minit dibahagi pada 60 saat.Sementara tujuh hari dijadikan satu minggu dan 12 bulan dijadikan satu tahun.Tetapi bulan dikira menurut peredarannya di langit.Bermula dari anak bulan sampailah ia menjadi bulan tua dan tidak kelihatan pada dua hari di penghujung bulan.Ada bulan di dalamnya terdiri daripada 29 hari, ada yang 30 hari.Untuk menentukan permulaan bulan ini adalah mudah.Tengok saja pada langit dengan mata kasar.Mereka tidak memerlukan teropong.Lagipun teleskop belum dicipta.Orang Islam mengambil amalan ini bagi menentukan permulaan bulan.Semua tempat tentukan permulaan bulan masing-masing.Penduduk Mekah dan Madinah kena tengok anak bulan masing-masing untuk menentukan 1 Ramadan dan 1 Syawal mereka.Tidak ada alat komunikasi untuk memberitahu tempat-tempat yang jauh bahawa mereka nampak anak bulan.Asia Tenggara kurun ke-7 dipenuhi hutan tropika.Selain daripada pokok-pokok yang banyak melindungi pemandangan, awan dan hujan sering menutupi pemandangan langit.Namun banyak masa juga bintang-bintang dapat dilihat dari laut.Mereka juga mengenali kumpulan-kumpulan bintang yng menjdi panduan kepada kapal berlayar di seluruh gugusan pulau-pulau.Pada masa itu mereka menyangkakan matahari dan bulan itu adalah dewa yng dinamakan Sang Surya dan Sang Purnama.Kecuali bulan dan matahari, semua benda di langit dianggap sebagai bintang, termasuk planet.Begitu juga komet dipanggil bintang berekor dan meteor dan meteorit dipanggil tahi bintang,Maka bintang Kejora yang sering kelihatan di rantau ini kemudian baru diketahui adalah planet Zuhrah atau Venus.Antara kerajaan besar Asia Tenggara pada kurun ke-7 ialah Kedah purba dan Srivijaya yang membentuk budaya Melayu.Mereka beragama Hindu-Buddha dan menggunakan banyak budaya daripada tamadun India.Antaranya ialah kalendar.Adalah dipercayai kalendar yang digunakan oleh mereka itu hampir serupa dengan apa yang kini digunakan di Bali.Kalendar mereka juga membahagikan satu tahun kepada 12 bulan.Setip bulan juga dikira menurut fasa bulan iaitu dari anak bulan hinggalah ke bulan tua.Bagi menentukan bulan itu, mereka menggunakan perkiraan yng sistemnya berasaskan pada tradisi sejak 1,000 tahun sebelum Masihi.Kini dunia berada dalam abad ke-21 yang banyak pencemaran udara dan cahaya.Ilmu falak atau astronomi sudah berkembang. Dari zaman Abasiah yang membongkar ilmu Yunani purba hinggalah kepada era moden berasaskan matematik, sains dan teknologi.Dengan kemajuan teknologi dan komunikasi, kiraan astronomi boleh menentukan perjalanan planet, bintang-bintang, galaksi malah alam semesta.Teleskop yang ada sudah berkembang hingga meneroka alam semesta merentas ruang dan masa.Penentuan bagi permulaan bulan Hijrah sudah boleh dilakukan melngkaui sempadan negara dan meliputi seluruh bumi.Amalan beragama sudah tentu berlainan antara kurun ke-7 dengan abad ke-21 Masihi.


PH Pahang setuju bentuk kerajaan negeri dengan BN

Pakatan Harapan (PH) Pahang bersetuju menjalin kerjasama dengan Barisan Nasional (BN) negeri bagi membentuk kerajaan negeri yang tergantung selepas Pilihan Raya Umum ke-15 (PRU15).
Perkara itu disahkan oleh Pengerusi DAP Pahang Leong Ngah Ngah semasa dihubungi di sini.
"Ya, PH Pahang bersetuju untuk kerjasama dengan BN Pahang, tetapi kami menunggu keputusan rasmi daripada pimpinan (PH) pusat," katanya ringkas.
Kerajaan negeri Pahang tergantung selepas keputusan PRU15 menyaksikan tiada parti yang memperoleh majoriti mudah untuk membentuk kerajaan negeri.
Pada PRU15, BN memperoleh 16 kerusi manakala PH memperoleh lapan kerusi dengan enam daripadanya datang dari DAP, manakala Perikatan Nasional (PN) mendapat 17 kerusi.
Terdapat 42 kerusi DUN di Pahang, namun proses pengundian bagi Dewan Undangan Negeri (DUN) Tioman hanya akan diadakan pada 7 Disember ini ekoran kematian calon PN di situ Md Yunus Ramli, 61, pada 3.30 pagi hari pengundian PRU15.


Kerajaan lancar eBeliaRahmah, beri RM200 kepada belia 18-20 tahun

Kerajaan akan melancarkan program eBeliaRahmah bermula 26 Jun ini bagi memupuk budaya pembayaran tanpa tunai dalam kalangan belia selain meringankan beban kewangan golongan berkenaan dan pelajar IPT sepenuh masa.
Menurut Kementerian Kewangan belia berumur 18 hingga 20 tahun atau pelajar sepenuh masa di Institut Pengajian Tinggi (IPT) yang layak akan menerima RM200 dalam bentuk kredit e-tunai secara ‘one-off’.
“Tempoh pendaftaran dan tuntutan eBeliaRahmah adalah mulai 26 Jun 2023 sehingga 22 Ogos 2023.
“Pendaftaran boleh dibuat dengan salah satu daripada tiga penyedia perkhidmatan e-dompet yang terlibat iaitu Boost, Setel dan Touch ‘n Go eWallet,” menurut Kementerian Kewangan dalam satu kenyataan di Facebook.
Program eBeliaRahmah merupakan satu inisiatif kerajaan yang telah diumumkan di bawah Belanjawan 2023 oleh Kementerian Kewangan.
Ia dijangka memanfaatkan sekitar dua juta belia Malaysia, menerusi tawaran kredit eBeliaRahmah bernilai RM200 yang boleh digunakan bagi pembelian fizikal melalui penyedia perkhidmatan e-dompet yang terpilih.


Wakil rakyat DAP dakwa tindakan berat sebelah dalam kes hina agama

Ahli Parlimen Klang, V Ganabatirau dari DAP mempersoalkan status keadilan di Malaysia apabila mendakwa berlaku pendakwaan terpilih apabila pihak berkuasa hanya mengambil tindakan serta-merta terhadap mereka yang mengkritik agama Islam.
Bercakap di Dewan Rakyat hari ini, wakil rakyat Pakatan Harapan (PH) itu menyifatkan situasi ini sebagai layanan yang tidak sama rata apabila individu beragama Islam tidak dikenakan tindakan secepat itu sekiranya mengkritik agama lain.
Katanya, ini tidak selari dengan Artikel 8 Perlembagaan Persekutuan yang menyatakan undang-undang adalah sama kepada semua pihak dan melarang diskriminasi.
"Tetapi apa yang kita dapati ialah, apabila dua individu yang dikatakan pendakwah bebas, apabila mengkritik agama selain daripada Islam, apabila ada 1,000 laporan polis, tiada tindakan," katanya dalam sesi Pertanyaan Jawab Lisan.
"Bawa ke mahkamah, appeal (fail rayuan), selepas itu kata NFA (tiada tindakan lanjut).
"Sedangkan apabila ada pihak yang mengkritik di ‘sebelah sana', 24 jam ditangkap dan masuk dalam penjara. Di mana perginya kedaulatan undang-undang? Di mana perginya keadilan, sama rata kepada semua pihak?"
Terdahulu, Ganabatirau bertanya kepada Menteri Perpaduan Aaron Ago Dagang, sekiranya kerajaan akan berlaku adil dalam memastikan segala penghinaan terhadap semua kaum dan agama dihentikan.
Dalam jawapannya Aaron berkata kerajaan akan mengambil tindakan terhadap mana-mana pihak tanpa menjurus kepada kaum dan agama.
Sementara itu, Ahli Parlimen Kota Bharu Takyuddin Hassan, tampil menjelaskan bahawa Islam tidak pernah memaksa golongan bukan Islam untuk memeluk agama ini dan melarang sebarang penghinaan kepada agama lain.
"Tetapi dalam konteks perlembagaan negara yang meletakkan bahawa tidak boleh ada usaha untuk menarik orang Islam daripada memeluk agama lain.
"Ada undang-undang (sama) di negeri juga," tambah beliau.


Respons RoS selepas Najib sasarkan PAS berhubung penangguhan pemilihan parti

Jabatan Pendaftaran Pertubuhan Malaysia (RoS) menafikan pihaknya mengamalkan pilih kasih ketika memutuskan penangguhan pemilihan Umno sebagai tidak sah selepas bekas presidennya, Najib Razak mempersoalkan mengapa langkah serupa tidak diambil terhadap PAS yang turut menangguhkan pemilihan jawatan kepimpinan parti itu.Ketua Pengarah RoS Jasri Kasim berkata PAS memutuskan untuk menangguhkan pemilihan parti pada waktu yang masih sah untuk melakukannya.“PAS kemukakan penangguhan sebelum tempoh mesyuarat agung tamat,” katanya kepada MalaysiaNow.Semalam, Najib mempersoalkan RoS yang mengatakan keputusan Umno untuk menangguhkan pemilihan parti selama 18 bulan adalah tidak sah kerana tempoh pemegang jawatan parti itu bagi penggal 2018-2021 tamat pada 30 Jun 2021.Najib berkata langkah yang sama turut dilakukan PAS tanpa mendapat apa-apa tindakan dari RoS.Pada 7 Mac Setiausaha Agung PAS Takiyuddin Hassan memaklumkan keputusan parti itu menangguhkan pemilihan sehingga Pilihan Raya Umum ke-15.Dalam pada itu, RoS memutuskan keputusan Majlis Kerja Tertinggi Umno yang terbatal pada 30 Jun boleh memberi implikasi terhadap keputusan-keputusan parti yang dilakukan selepas tarikh tersebut.Ketika ditanya berhubung perkara tersebut, Jasri berkata perkara itu perlu kepada penelitian terperinci kepada perlembagaan parti Melayu itu.


Junta Myanmar tahan 638 suspek didakwa cetus keganasan, miliki senjata api

Pihak berkuasa Myanmar baru-baru ini menahan sejumlah 638 suspek kerana didakwa melakukan keganasan dan memiliki senjata api secara haram, lapor Xinhua.Suspek itu termasuk 49 orang didakwa membakar harta benda awam, 61 membunuh, 256 memiliki senjata api dan peluru secara haram dan 272 lagi melakukan keganasan serta kerosakan.Sebanyak 50 senjata api, 2,502 peluru pelbagai jenis, 914 senapang buatan sendiri, 5,947 bom dan periuk api buatan sendiri selain peralatan berkaitan turut dirampas.Kejadian letupan, membakar harta benda awam serta sekolah dilaporkan berlaku di wilayah dan negeri di Myanmar sejak sebulan lalu.Myanmar mengisytiharkan darurat pada 1 Februari lalu dan pemerintahan negara diambil alih Panglima Tentera Jeneral Min Aung Hlaing.


Polis tertakluk kepada akta, KPN jawab kecaman Najib dapat pengiring

Ketua Polis Negara Acryl Sani Abdullah tampil menjelaskan keistimewaan yang diberikan kepada semua bekas perdana menteri selepas beberapa hantaran di media sosial mempertikaikan perkhidmatan pengiring kepada Najib Razak walaupun disabitkan beberapa kesalahan rasuah.Acryl berkata polis tertakluk kepada undang-undang menyediakan perkhidmatan pengiring keselamatan dan trafik kepada bekas perdana menteri di bawah peruntukan Akta Ahli Parlimen (Saraan) 1980 (Akta 237).“Buat masa ini, PDRM memberikan perkhidmatan berkenaan kepada kesemua bekas perdana menteri Malaysia,” katanya dalam sebuah kenyataan hari ini.“Mana-mana bekas perdana menteri yang berhadapan tindakan undang-undang, PDRM akan kekalkan kelayakan kemudahan khidmat pengiring keselamatan dan trafik kepada mereka, sehingga proses rayuan dimuktamadkan oleh mahkamah.”Najib merupakan satu-satunya bekas perdana menteri yang disabitkan dengan tuduhan jenayah.Beliau didapati bersalah tahun lalu atas tujuh pertuduhan yang dikaitkan dengan skandal 1MDB sekali gus dijatuhi hukuman penjara 12 tahun.Bekas perdana menteri itu juga turut didenda RM210 juta atas pertuduhan berkaitan RM42 juta dana SRC International.Bagaimanapun, beliau diberikan penangguhan pelaksanaan hukuman sementara menunggu rayuannya di Mahkamah Rayuan.Selain pertikaian terhadap khidmat pengiring bagi Najib, media sosial turut hangat membahaskan laporan permohonan bekas perdana menteri itu untuk mendapatkan rumah percuma di kawasan mewah Kuala Lumpur diluluskan Putrajaya.Minggu lalu, MalaysiaNow melaporkan bahawa kerajaan akan membina sebuah rumah untuk Najib sebagai sebahagian daripada keistimewaan yang diberikan kepadanya di bawah Akta Ahli Parlimen (Saraan).Rumah tersebut dianggarkan bernilai RM100 juta termasuk nilai tanah kosong di Bukit Petaling, sebuah kejiranan mewah yang terletak pusat bandar ibu negara.


Banjir di Johor makin pulih, jumlah mangsa berkurang

Jumlah mangsa banjir di Batu Pahat ini berkurang kepada 50 orang malam ini, berbanding 131 orang yang direkodkan pagi tadi.
Jawatankuasa pengurusan bencana daerah (JPBD) dalam kenyataan memaklumkan setakat 8 malam, 13 keluarga masih ditempatkan di Pusat Pemindahan Sementara Sekolah Menengah Kebangsaan Seri Gading di sini, yang dibuka sejak Rabu lepas.
Kesemua mangsa melibatkan penduduk dari Taman Sri Panchor, Kampung Sengkuang, Kampung Baru Sri Gading, Pekan Seri Gading dan Kampung Seri Tanjung.
Banjir berlaku disebabkan pertembungan hujan lebat bermula 1.30 pagi hingga 5.30 pagi, Rabu lepas dan fenomena air pasang.


Malaysia perlu dapatkan lampu hijau EU sebelum vaksin Pfizer boleh dihantar

Malaysia perlu mendapatkan lampu hijau Kesatuan Eropah (EU) sebelum sebarang vaksin Covid-19 dijadualkan untuk dihantar hujung March ini, kata dutanya ke Malaysia, selepas kawalan baru eksport vaksin yang dibuat di blok itu untuk mengatasi kekurangannya di negara anggota.Michalis Rokas, duta delegasi EU ke Malaysia berkata, hanya vaksin yang dibeli melalui skim Covax, yang Malaysia merupakan sebahagian daripadanya, akan dikecualikan daripada sekatan eksport.“Hanya vaksin yang dibeli di luar skim Covax daripada pengeluar di EU yang perlu dihantar sebelum akhir Mac 2021 memerlukan kebenaran eksport,” katanya dalam satu kenyataan hari ini.Langkah ini bermaksud vaksin Pfizer yang dibeli Malaysia perlu mendapatkan lampu hijau daripada EU sebelum ia boleh dihantar.Malaysia sepatutnya mendapatkan kumpulan pertama vaksin Pfizer untuk program pemvaksinan secara besar-besaran akhir bulan ini.“Ini bukanlah sekatan eksport, tetapi mekanisme untuk ketelusan tentang di mana vaksin dibuat syarikat yang mempunyai perjanjian dengan EU akan dihantar,” kata kenyataan itu.Katanya, ketelusan dijamin dalam proses memberikan kebenaran dan menambah “ia akan dilakukan dengan segera bagi mengelakkan kelewatan.”“Secara khususnya, eksport ke negara ketiga, termasuk Malaysia di bawah perjanjian Advance Purchase Agreements (APAs) akan dipelihara sebaik mungkin.“EU sedar tentang Advanced Purchase Authorisations dengan Malaysia dan akan berusaha memastikan apa yang diharapkan Malaysia berhubung tarikh penerimaan akan dipenuhi,” kata Rokas.Malaysia sepatutnya mendapatkan kumpulan pertama vaksin Pfizer untuk program pemvaksinan secara besar-besaran akhir bulan ini.Langkah terbaru EU itu akan menyaksikan 27 negara anggotanya diutamakan untuk mendapatkan vaksin, di sebalik kritikan berhubung kelewatan pemvaksinannya.EU menyalahkan kelewatan untuk menghantar vaksin itu kepada syarikat farmaseutikal dari UK-Sweden, AstraZeneca.Syarikat itu bagaimanapun menyalahkan gangguan pengeluarannya di kilang-kilang di Belanda dan Belgium.Malaysia antara 190 buah negara yang m menandatangani perjanjian dengan Covax yang turut disokong antara lain oleh Pakatan Vaksin Global (Gavi) dan Pertubuhan Kesihatan Sedunia (WHO).EU sebelum ini berkata sekatan eksport dikecualikan kepada 92 negara yang berpendapatan rendah dan sederhana.Selain Pfizer, Malaysia turut membeli daripada AstraZeneca.19.2 juta dos daripada kedua-dua syarikat itu, merangkumi 30% populasi penduduk negara.Mereka merupakan antara lima pengeluar vaksin yang membekalkan Malaysia vaksin dengan nilai pembelian melebihi RM2 bilion.Tiga vaksin lain yang dipesan adalah daripada syarikat Sinovac dan CanSino (China) dan Gamaleya (Rusia), melibatkan 23.9 juta dos.


OKU pinjam ‘ah long’ untuk teruskan hidup selepas hilang perniagaan

Murugan Raju, seorang orang kurang upaya (OKU) terpaksa meminjam duit daripada “ah long” untuk meneruskan kehidupan selepas pihak berkuasa tempatan enggan memperbaharui lesen perniagaannya sejak setahun yang lalu.Lelaki berumur 50 tahun itu mempunyai sebuah kios di Rawang, Selangor yang terletak bersebelahan dengan perhentian bas berhadapan dengan Sekolah Kebangsaan Rawang tidak dapat meneruskan perniagaannya kerana kawasan tersebut akan terlibat dalam projek membesarkan jalan.Ekoran daripada penutupan kios terbabit sejak setahun lalu, bapa kepada empat orang anak itu hilang sumber pendapatan dan kini hanya bergantung sepenuhnya kepada sumbangan daripada Jabatan Kebajikan Masyarakat (JKM) sebanyak RM450 sebulan.Murugan sebelum ini pernah merayu kepada Majlis Perbandaran Selayang (MPS) agar dibenarkan untuk meneruskan perniagaan sehinggalah projek membesarkan itu dimulakan.“Saya perlukan kios tersebut kerana hanya itulah sumber pendapatan utama kami sekeluarga,” katanya apabila ditemui MalaysiaNow.“Kami minta pertolongan untuk mendapatkan lokasi baru untuk berniaga tetapi sehingga kini tidak sebarang maklum balas”.Pengarah Jabatan Perlesenan MPS, Zulaina Abu Talib berkata, projek pembesaran jalan itu menyebabkan Murugan gagal memperbaharui lesen perniagaannya.“Sekiranya pemohon ingin membuat permohonan baru, pemohon boleh kenal pasti lokasi perniagaan dan kemudian membuat permohonan lesen perniagaan,” katanya kepada MalaysiaNow.Disebabkan tidak dapat meneruskan perniagaan, Murugan mengalami anggaran kerugian hampir RM2,000 ekoran kerosakan produk-produk yang tidak dijualnya.“Saya perlukan kios tersebut kerana hanya itulah sumber pendapatan utama kami sekeluarga,” katanya apabila ditemui MalaysiaNow.Oleh kerana pendapatan yang tidak mencukupi untuk menyara keluarganya, Murugan terpaksa membuat pinjaman sebanyak RM10,000 daripada ah long.Walaupun sedar akan risiko yang perlu ditanggung apabila meminjam daripada ah long, Murugan tiada pilihan lain kerana selain perlu menanggung isterinya Theivanai Vellithan, 42,yang tidak bekerja, dia turut mempunyai seorang anak OKU.Anak perempuannya berusia 24 tahun tetapi tetap memerlukan bantuan keluarga untuk menguruskan diri kerana mengalami masalah gangguan pembelajaran.“Saya pernah berada dalam keadaan yang sangat tertekan sehingga merasakan mati itu lebih baik daripada menderita begitu,” katanya kepada MalaysiaNow dengan sebak.“Sekiranya tidak membuat pinjaman, dengan cara apa saya dapat menampung keperluan keluarga?”Murugan menunjukkan lesen perniagaan yang telah tamat tempoh selepas Majlis Perbandaran Selayang enggan memperbaharuinya.Diugut ah longAntara risiko meminjam daripada ah long ialah berdepan dengan tindakan kasar sekiranya lambat membuat bayaran mengikut jadual dan Murugan turut menjadi mangsa.“Mereka menelefon marah-marah sebab lambat bayar dan kemudian mereka cakap tak boleh beri anak perempuan, isteri pun boleh,” katanya yang mengulangi kesanggupan untuk mati daripada terus menerima tekanan sebegini.Demi mengelakkan daripada berlakunya kejadian tidak dingini ke atas dirinya dan keluarga, Murugan menggunakan wang RM5,000 yang dikeluarkan daripada Kumpulan Wang Simpanan Pekerja (KWSP) menerusi program i-Sinar untuk melunaskan separuh daripada hutang.Murugan yang juga ahli Badan Latihan & Hidup Berdikari Malaysia (ILTC) meminta bantuan daripada pertubuhan tersebut bagi mendapatkan jalan penyelesaian.Presiden ILTC Francis Siva memberitahu MalaysiaNow kira-kira 400 ahli berdaftar di bawahnya mendapatkan khidmat latihan kemahiran dan sokongan untuk menjalani kehidupan secara berdikari.“Kami di sini menawarkan perkhidmatan nasihat, sokongan serta bantuan kemahiran tangan dan komputer atau sebarang aktiviti mengikut kesesuaian mereka.“Persatuan juga berusaha untuk membantu dalam meringakan beban ahli dengan menyumbang makanan dan kelengkapan keperluan harian.“Kami mengharapkan lebih ramai OKU akan berdaftar dengan persatuan dan kami sendiri akan berusaha untuk menjejaki golongan OKU ini agar nasib mereka terbela,” kata Francis.Menurut Francis dianggarkan 600,000 OKU berdaftar diseluruh Malaysia namun malangnya hanya 124,000 yang menerima bantuan daripada agensi kerajaan.Katanya, selebihnya diklasifikasikan sebagai tidak layak atas alasan borang tidak lengkap, berkemampuan kerana memiliki kereta, peti sejuk, dan rangkaian TV Astro di rumah.


Program imunisasi kebangsaan berjalan baik, kata PM

Jumlah pemberian vaksin harian yang tinggi membuktikan Program Imunisasi Covid-19 Kebangsaan (PICK) yang dimulakan pada 24 Februari lepas berjalan dengan baik, kata Perdana Menteri Muhyiddin Yassin.“Alhamdulillah vaksinasi sudah meningkat… semalam lebih 156,000 orang (terima suntikan vaksin) dan ia akan meningkat sampai 200,000 ke 250,000 pada Julai dan seterusnya 300,00 hingga 400,000 sehari.“Ini membuktikan program imunisasi berjalan dengan baik dan yang penting kita nak lebih ramai mendaftar dengan MySejahtera ini (untuk mendapatkan suntikan vaksin). Tidak perlu bimbang dan takut kerana terbukti, dengan vaksin kita ada perlindungan atau antibodi bagi menjauhkan kita daripada wabak Covid-19,” kata beliau.Muhyiddin berkata demikian kepada pemberita selepas melawat Hospital Pakar Kanak-Kanak Universiti Kebangsaan Malaysia dan meninjau pusat pemberian vaksin secara pandu lalu Hospital Canselor Tuanku Muhriz hari ini.Turut hadir Menteri Kesihatan Dr Adham Baba dan Menteri Pengajian Tinggi Noraini Ahmad.


Sorry.


29 lagi korban Covid, jumlah keseluruhan cecah 30,309

Sebanyak 29 lagi korban akibat Covid-19 dilaporkan pada 28 November, menjadikan jumlah kes kematian keseluruhan dalam negara sebanyak 30,309.Menurut data Github kementerian kesihatan (KKM), enam atau 20.6% daripada jumlah kes semalam adalah kes kematian sebelum tiba hospital (BID).Jumlah kes kematian BID pada 28 November adalah yang paling rendah dalam tempoh seminggu.Perak mencatatkan jumlah kes kematian tertinggi iaitu tujuh kematian atau 24.1% diikuti Kedah dan Kelantan masing-masing merekodkan enam kematian atau 20.7%.Johor, Pahang, Sabah, Terengganu dan Kuala Lumpur masing-masing melaporkan dua kes kematian.Tiada kematian dilaporkan di lapan negeri – Melaka, Negeri Sembilan, Perlis, Pulau Pinang, Sarawak, Selangor, Labuan dan Putrajaya.Sebanyak 4,239 kes baru dilaporkan semalam, menjadikan jumlah keseluruhan kes dalam negara sebanyak 2,623,816.Setakat semalam, terdapat 66,455 kes aktif Covid-19 dilaporkan dan 5,007 pesakit telah pulih.


Elaun JKM, impak pemansuhan peperiksaan utama antara agenda perbahasan Dewan Rakyat

Isu kenaikan kadar bantuan Jabatan Kebajikan Masyarakat (JKM) selaras dengan kenaikan kos sara hidup antara perkara yang akan dibangkitkan di Dewan Rakyat hari ini.
Persoalan itu akan diajukan oleh Mohd Salim Sharif (BN-Jempol) semasa sesi pertanyaan kepada menteri pembangunan wanita, keluarga dan masyarakat.
Salim ingin tahu sama ada kementerian mempunyai rancangan untuk menaikkan kadar bantuan bulanan kepada penerima sedia ada supaya ia selari dengan kenaikan kos hidup masa kini.
Turut menjadi perhatian ahli Parlimen ialah impak jangka panjang pemansuhan peperiksaan Ujian Pencapaian Sekolah Rendah (UPSR) dan Pentaksiran Tingkatan 3 (PT3) yang dibangkitkan oleh Natrah Ismail (PH-Sekijang) kepada menteri pendidikan.
Beliau juga ingin tahu mengenai mekanisme Kementerian Pendidikan (KPM) untuk mengukur kelayakan kemasukan pelajar ke asrama penuh atau ke kolej lepasan tingkatan tiga selepas peperiksaan UPSR dan PT3 dimansuhkan.
Sementara itu, Pang Hok Liong (PH-Labis) meminta menteri kewangan menyatakan jumlah rizab negara setakat Mei 2022 dan jumlah rizab antarabangsa Bank Negara setakat Mei 2022 serta rancangan kerajaan untuk meningkatkan rizab negara.
Bung Moktar Radin (BN-Kinabatangan) pula mengutarakan soalan kepada Kementerian Pelancongan, Seni dan Budaya berkenaan kriteria yang akan diperhalusi oleh kementerian dalam membuka sempadan negara kepada lebih banyak negara luar seperti China.
Persidangan Dewan Rakyat hari ini juga akan menyaksikan sambungan perbahasan rang undang-undang bacaan kali kedua antaranya Rang Undang-Undang Lembaga Pemasaran Pertanian Persekutuan (Pindaan) 2022, Rang Undang-Undang Tabung Angkatan Tentera (Pindaan) 2022 serta Rang Undang-Undang Kawalan Produk Tembakau dan Merokok 2022.


LHDN mohon kes saman terhadap Shafee diputuskan melalui penghakiman terus

Lembaga Hasil Dalam Negeri (LHDN) memohon supaya kes samannya terhadap Muhammad Shafee Abdullah yang menuntut peguam itu supaya membayar tunggakan cukai pendapatan berjumlah RM9.41 juta diputuskan melalui penghakiman terus.Penghakiman terus ialah apabila mahkamah memutuskan kes melalui afidavit dan hujahan tanpa mendengar keterangan saksi dalam perbicaraan.Menerusi carian sistem mahkamah, permohonan itu difailkan LHDN bagi pihak kerajaan selaku plaintif semalam atas alasan antaranya defendan gagal membayar keseluruhan tunggakan cukai pendapatan serta kenaikan cukai yang dikenakan ke atasnya berjumlah RM9,414,708.32 dalam tempoh yang ditetapkan.Berdasarkan notis permohonan itu, plaintif berhak mendapatkan kembali jumlah cukai pendapatan dan kenaikan tertunggak yang dikenakan ke atas defendan sebagai satu cukai yang genap masanya dan perlu dibayar.Hari ini ditetapkan sebagai pengurusan kes secara dalam talian (e-Review) di hadapan timbalan pendaftar Mahkamah Tinggi Syeela Marlina Uttaman yang turut disertai peguam hasil Mohamad Ezmeer Zulkarnaen Asnizar dan peguam Wee Yeong Kang bagi pihak Muhammad Shafee.Ezmeer ketika dihubungi pemberita mengesahkan bahawa pihak LHDN telah mengemukakan permohonan agar kes itu diputuskan melalui penghakiman terus.“Selain penghakiman terus, pihak kami juga membuat permohonan untuk membatalkan tuntutan balas defendan,” kata beliau sambil menambah mahkamah menetapkan 13 Oktober sebagai tarikh pengurusan kes selanjutnya.LHDN memfailkan saman itu pada 6 Mei lepas dengan mendakwa sehingga kini, Shafee masih gagal membayar amaun cukai pendapatan yang masih terhutang bagi Tahun-Tahun Taksiran 2011, 2012, 2013, 2014 dan 2016 termasuk kenaikan yang dikenakan, kesemuanya berjumlah RM9,414,708.32.Shafee merupakan peguam bekas perdana menteri Najib Razak dalam kes penyelewengan dana SRC International Sdn Bhd dan 1Malaysia Development Berhad (1MDB).Beliau berdepan dua pertuduhan menerima wang hasil aktiviti haram berjumlah RM9.5 juta daripada Najib serta dua pertuduhan membuat penyata yang tidak betul kepada LHDN.


Selesaikan kemelut di dalam Parlimen, bukan di luar

Baru-baru ini, pimpinan tertinggi Kongres Kesatuan Pekerja-Pekerja Di Dalam Perkhidmatan Awam (Ceupacs) ada mengeluarkan kenyataan mengenai kemelut politik negara.Apa yang menarik, kenyataan Presiden Ceupacs, Adnan Mat itu adalah dari kaca mata penjawat awam, antara lain berharap semua pemimpin parti politik di Malaysia dapat mencari titik persefahaman agar negara kembali stabil dan pulih, sekali gus meningkatkan kesejahteraan rakyat.Katanya lagi, seluruh rakyat dan pentadbiran kerajaan ketika ini sedang berhadapan dengan pandemik Covid-19, yang memerlukan tumpuan penuh diberikan terhadap usaha mengekang penularan wabak serta pemulihan semula ekonomi negara.Paling menarik, beliau menyatakan, titik persefahaman yang utama adalah dengan meletakkan rakyat sebagai keutamaan dalam apa juga tindak tanduk agar tidak memberi kesan yang begitu ketara.Adnan juga mengakui, situasi semasa politik negara ketika ini sedikit sebanyak memberikan kerisauan kepada kebanyakan rakyat, apatah lagi dengan peningkatan jangkitan Covid-19.Lebih merisaukan apabila beliau bimbang, dalam konteks perkhidmatan awam, kemelut politik yang berlarutan memberi kesan kepada fokus sistem penyampaian perkhidmatan yang diberi tanggungjawab untuk mengekang penularan Covid-19 dan pada masa sama, menjadi pemudah cara kepada pembangunan semula ekonomi negara.Hakikatnya, perkembangan senario politik di tanah air kita memang membimbangkan, malah ia sebenarnya berlarutan selepas Pilihan Raya Umum ke-14 (PRU14) pada 2018 lagi apabila Barisan Nasional (BN) tumbang di tangan Pakatan Harapan (PH).Sejak itu, situasi politik negara kita kadangkala hangat, adakalanya suam, hanya sejuk seketika apabila Umno dan Pas membuat keputusan menyokong kerajaan Perikatan Nasional (PN) pimpinan Muhyiddin Yassin sebagai perdana menteri.Umno kemudian menggunakan alasan mempertahankan institusi raja dan isu berkait ordinan darurat untuk menarik semula sokongan kepada kerajaan PN dan Muhyiddin ketika situasi penularan pandemik dan isu ekonomi yang terjejas akibat Covid-19, sepatutnya menjadi tumpuan semua pihak.Lebih memburukkan keadaan, parti-parti pembangkang juga melihat sekarang sebagai masa yang sesuai untuk membuka jalan menguasai Putrajaya, seolah-olah tindakan mereka itu langsung tidak menjejaskan kestabilan dan fokus kerajaan terhadap apa yang lebih penting, iaitu perang melawan pandemik dan pemulihan ekonomi Malaysia.Yang peliknya, mengapa Umno, pakatan pembangkang serta ahli-ahli Parlimen yang tidak mempunyai blok atau wakil rakyat Bebas tidak boleh menanti September untuk menentukan keabsahan kerajaan PN dan perdana menteri, sedangkan sidang khas itu akan hadir hanya dalam tempoh tidak sampai sebulan lagi.Selesaikanlah apa juga masalah atau isu di Dewan Rakyat, tidak perlu ke sana sini mengumpul surat akuan sumpah (SD) ahli-ahli Parlimen dan kemudian mendakwa ada sokongan majoriti.Lupakah mereka kepada sejarah yang sudah membuktikan SD adalah dokumen “tidak bernilai” kerana seseorang ahli Parlimen itu boleh sahaja menandatangani satu, dua, tiga atau lebih dokumen berkenaan.Janganlah “menjual” nama raja, menuduh lawan menderhaka kepada istana, sedangkan tindakan yang diri sendiri lakukan juga boleh dilihat sebagai menderhaka selepas Yang di-Pertuan Agong memberi perkenan kepada cadangan undi percaya atau tidak kepada perdana menteri, ditentukan pada September ini.Pada masa itu nanti, berlapang dadalah menerima apa sahaja keputusan, menang atau kalah, bukannya tidak henti-henti melaungkan dakwaan mempunyai sokongan lebih berbanding lawan kerana ia hanya mencetuskan ketidaktentuan dan tidak baik untuk negara kita yang tercinta.Ahmad Salmi Jaafar adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Daftar pemilih automatik pada Julai tahun depan, kata menteri

Pelaksanaan usia kelayakan mengundi 18 tahun dan pendaftaran pemilih secara automatik dijangka dapat dilaksanakan selewat-lewatnya pada Julai tahun depan, kata Menteri di Jabatan Perdana Menteri (Parlimen dan Undang-undang) Takiyuddin Hassan.Beliau berkata Suruhanjaya Pilihan Raya (SPR) kini dalam proses melakukan beberapa persiapan untuk pelaksanaan perkara itu termasuk bekerjasama dengan Jabatan Pendaftaran Negara (JPN).“SPR sedang bekerjasama dengan JPN melalui jawatankuasa ‘task force’ SPR dan JPN dalam persiapan melaksanakan pendaftaran pemilih secara automatik dan urusan lain yang berkaitan dan menjangkakan semua persiapan yang sedang diambil akan dapat disiapkan dalam tempoh 18 hingga 24 bulan dari tarikh kelulusan pindaan oleh Dewan Negara pada 25 Julai tahun lalu,” katanya dalam jawapan bertulis di Dewan Rakyat hari ini.Takiyuddin menjawab soalan Lim Lip Eng (PH-Kepong) bila kerajaan akan melaksanakan usia kelayakan mengundi 18 tahun dan pendaftaran pemilih secara automatik.Menjelas lanjut, beliau berkata SPR juga sedang menyediakan pindaan kepada Peraturan-Peraturan Pilihan Raya (Pendaftaran Pemilih) 2002 dan undang-undang lain yang berkaitan, penyediaan prosedur operasi standard (SOP) dan sistem serta infrastruktur bagi tujuan itu.“Bagi maksud membantu SPR dalam menyediakan SOP pelaksanaan ini, SPR telah mengadakan beberapa sesi libat urus bersama beberapa jabatan dan agensi kerajaan, parti politik daripada blok pembangkang dan kerajaan, pertubuhan bukan kerajaan serta parti politik negeri Sarawak dan Sabah,” katanya.Takiyuddin berkata melalui penganjuran sesi itu, SPR telah memberi penerangan mengenai perancangan pelaksanaan pindaan undang-undang yang telah diluluskan serta mendapatkan maklum balas dan pandangan semua pihak.


2 vaksin tempatan dalam proses ujian klinikal, kata menteri

Kementerian sains, teknologi dan inovasi (Mosti) sedang dalam proses menjalankan dua ujian klinikal terhadap vaksin yang dihasilkan dalam negara melalui penubuhan Institut Genom dan Vaksin Malaysia (MGVI), kata menterinya Dr Adham Baba.Beliau berkata dua vaksin itu ialah vaksin kanser kepala dan leher atau “nasopharyngeal cancer” dan vaksin kolera, yang masing-masing akan melalui ujian klinikal di United Kingdom dan India, seawal tahun depan.“Kita juga kini dalam proses pembangunan vaksin Covid-19 yang sedang dijalankan oleh Institut Penyelidikan Perubatan (IMR) dengan kerjasama Universiti Malaya.Kita yakin dengan adanya MGVI ini, Malaysia mampu menjadi hab pengeluaran vaksin yang dapat digunakan secara domestik dan juga dieksport ke luar negara,” katanya dalam rancangan Ruang Bicara  Aspirasi Keluarga Malaysia terbitan Bernama TV semalam.Pada 1 November lepas, Perdana Menteri Ismail Sabri Yaakob melancarkan Pelan Hala Tuju Pembangunan Vaksin Negara (PPVN) serta MGVI dalam usaha menjadikan negara sebagai antara hab pengeluar vaksin.“MGVI akan menjadi sebuah badan yang menjalankan koordinasi antara pakar, industri dalam dan luar negara, serta pembangunan bakat yang perlu untuk menjadi tunjang kepada pembangunan vaksin di masa akan datang,” katanya.Dalam pada itu, Dr Adham berkata peranti mudah alih saringan Covid-19, i-Breath yang kini memasuki fasa akhir praklinikal dijangka dapat dikomersialkan menjelang Jun tahun depan, selepas melalui ujian klinikal.“i-Breath akan masuk ke fasa ujian klinikal yang terdiri daripada beberapa fasa dalam tempoh enam bulan, sebelum ia selesai dan boleh dikomersialkan dan dipasarkan.Kita harap ada pihak antarabangsa yang akan mendapatkan peranti ini untuk kegunaan mereka kerana kita menyasarkan penggunaan i-Breath ini bukan sahaja di peringkat domestik tetapi juga di peringkat antarabangsa,” katanya.Mosti memperuntukkan dana sejumlah RM1.05 juta dalam pembangunan peranti i-Breath dengan kerjasama Universiti Teknologi Malaysia (UTM) yang boleh mengesan COVID-19 dengan sensitiviti sehingga 93% dengan hanya perlu bernafas menggunakan peranti mudah alih itu.


Malaysia rekod 21 juta dos vaksin diberikan, 21.3% penerima dos lengkap setakat 1 Ogos

Sebanyak 21,200,473 dos vaksin Covid-19 telah diberikan menerusi Program Imunisasi Covid-19 Kebangsaan (PICK) yang dimulakan sejak 24 Februari hingga semalam.Jawatankuasa Khas Jaminan Akses Bekalan Vaksin Covid-19 (JKJAV) menerusi perkongsian infografik di Twitter berkata daripada jumlah itu, sebanyak 14,247,659 menerima suntikan vaksin dos pertama dan 6,952,814 adalah dos kedua.“Mengikut peratusan, 43.6% daripada populasi negara telah mendapat dos pertama, sementara 21.3% sudah melengkapkan suntikan vaksin Covid-19 mereka,” menurut JKJAV.Bagi vaksinasi harian pula sebanyak 480,122 dos diberikan semalam dengan 298,236 adalah pemberian dos pertama manakala 181,886 lagi dos kedua.


Gangguan bekalan elektrik pulih sepenuhnya

Tenaga Nasional Berhad (TNB) berkata bekalan elektrik di seluruh kawasan terjejas berjaya dipulihkan sepenuhnya pada pukul 3.02 petang tadi.
Dalam sebuah kenyataan, TNB berkata bekalan elektrik di kawasan yang terjejas berjaya dipulihkan seawal 20 minit gangguan berlaku oleh pasukan teknikalnya.
Menurut TNB gangguan itu berpunca daripada kerosakan di salah satu peralatan di Pencawang Masuk Utama Yong Peng North di Johor.
Kerosakan tersebut mengakibatkan kehilangan beban sebanyak 2.2GW yang merupakan 10% daripada keseluruhan permintaan bekalan di semenanjung Malaysia.
“Kami memohon maaf atas segala kesulitan yang dialami oleh pengguna semasa gangguan bekalan ini.”
Awal hari ini, beberapa kawasan dilaporkan ketiadaan elektrik termasuk Petaling Jaya, Shah Alam, Ampang dan Kuala Lumpur.
Gangguan bekalan elektrik turut dilaporkan di Kuantan, Pahang dan Seremban, Negeri Sembilan.
Kali terakhir Malaysia mengalami gangguan bekalan elektrik besar pada 2005, apabila sebahagian besar kawasan terputus bekalan elektrik sepenuhnya berikutan kerosakan pada pencawang masuk utama di Selangor.


Sukar haramkan tabiat rokok, kata Anwar di sebalik bantahan pakar nyahsenarai nikotin

Perdana Menteri Anwar Ibrahim hari ini berkata adalah sukar untuk kerajaan mengharamkan tabiat merokok dalam kalangan rakyat.
Beliau, bagaimanapun memberi jaminan bahawa rang undang-undang generasi “end-game” bagi mengharamkan tabiat itu dalam generasi muda akan dibentangkan pada Mei, di tengah-tengah bantahan berhubung langkah kerajaan menyahsenarai cecair atau gel nikotin sebagai bahan beracun baru-baru ini.
Bercakap di Dewan Rakyat, Anwar berkata mengharamkan tabiat merokok juga akan dianggap sebagai tindakan drastik.
"Ada kewajaran kita ambil tindakan memberi kesedaran tetapi tindakan ekstrem mengharamkan vape dan rokok tidak mampu dikendalikan mana-mana negara di dunia.
"Sementara kita kempen tentang kesan-kesan negatif, kita teruskan dengan percukaian sekadar tidak menjadi bahan itu tidak tersebar luas," katanya ketika menjawab soalan daripada Dr Ahmad Yunus Hairi (PN-Kuala Langat).
Yunus ingin tahu apakah kerajaan tidak merasakan generasi muda digadaikan kepada ketagihan dan penyakit berkaitan rokok susulan keputusan Menteri Kesihatan Dr Zaliha Mustafa mengecualikan nikotin  daripada Akta Racun 1952.
Keputusan berkenaan tetap dilaksanakan meskipun bertentangan dengan keputusan sebulat suara Lembaga Racun.
Anwar mengakui semua badan kesihatan menentang keputusan itu namun menegaskan, sukar untuk kerajaan mengharamkan tabiat merokok.
"Ulama mengharamkan rokok tetapi ia masalah yang berlaku ribuan tahun.
“Pendekatan kita agak sederhana iaitu mengenakan cukai."
Bagaimanapun, Anwar berkata kerajaan tetap akan membentangkan Rang Undang-Undang (RUU) Kawalan Produk Tembakau dan Merokok 2022 pada sesi Parlimen Mac ini.
"Kelewatan itu saya mohon maaf kerana ramai ahli Parlimen minta kaji semula beberapa peruntukan.
“Bukan menolak sama-sekali," katanya.
Cukai cecair vape dilaksanakan pada 1 April lepas membabitkan kadar 40 sen setiap mililiter cecair.
Ia diumum semasa pembentangan Belanjawan 2023 pada tahun lalu.
Sebanyak 50% daripada duti berkenaan akan disalurkan kepada Kementerian Kesihatan.


Mahkamah ketepikan sabitan bersalah kes rasuah RM2 juta Ku Nan

Mahkamah Rayuan hari ini mengenepikan keputusan Mahkamah Tinggi yang menjatuhkan hukuman penjara 12 bulan dan denda RM2 juta terhadap bekas menteri Wilayah Persekutuan Tengku Adnan Tengku Mansor.Panel tiga hakim yang bersidang iaitu hakim Suraya Othman, Abu Bakar Jais dan Ahmad Nasfy Yasin telah mendengar rayuan hari ini.Hakim Suraya Othman membacakan keputusan majoriti 2-1 berkata Mahkamah Tinggi telah terkhilaf dalam penghakimannya apabila beliau mendapati perayu (Adnan) bersalah atas pertuduhan itu.“Perayu sepatutnya telah dibebaskan. Kami perlu campur tangan dan benarkan rayuan ini. Oleh sebab itu kami mengetepikan sabitan dan hukuman oleh Hakim Mahkamah Tinggi,” kata Suraya.Hakim Ahmad Nasfy bersetuju dengan Suraya, manakala Abu Bakar Jais, menentang.Pada 21 Disember, hakim Mahkamah Tinggi Kuala Lumpur Mohamed Zaini Mazlan menjatuhi hukuman penjara 12 bulan dan mengenakan denda RM2 juta terhadap Adnan yang dikenali sebagai Ku Nan, selepas beliau didapati bersalah.Bagaimanapun mahkamah membenarkan permohonan ahli Parlimen Putrajaya itu untuk menangguhkan pelaksanaan hukuman sementara menunggu rayuan.Tengku Adnan, 70, didakwa dalam kapasitinya sebagai seorang penjawat awam iaitu menteri Wilayah Persekutuan, menerima RM2 juta daripada Pengarah Aset Kayamas Sdn Bhd (AKSB) Chai Kin Kong melalui cek didepositkan ke dalam akaun bank milik syarikat Tadmansori Holdings Sdn Bhd yang beliau mempunyai kepentingan dan diketahui wujud perhubungan antara syarikat AKSB dengan tugas rasminya.Adnan didakwa melakukan kesalahan itu di CIMB Bank Berhad, Cawangan Pusat Bandar Damansara pada 14 Jun 2016 mengikut Seksyen 165 Kanun Keseksaan yang membawa hukuman maksimum penjara dua tahun atau denda.


Parlimen maya, pilihan raya bukan bidang kuasa saya, kata Noor Hisham

Dr Noor Hisham Abdullah berkata beliau tidak akan memberi sebarang ulasan berhubung cadangan mengadakan sidang Dewan Rakyat secara maya selepas nama beliau dipetik Timbalan Speaker Azalina Othman Said yang mendakwa ketua pengarah kesihatan itu “tiada bantahan” untuk melaksanakannya.Noor Hisham berkata perkara tersebut perlu dirujuk kepada Pejabat Peguam Negara (AGC).“Kami di kementerian kesihatan bukan pakar berhubung hal undang-undang,” katanya kepada MalaysiaNow.Azalina hari ini mempersoalkan penangguhan sidang Parlimen susulan perintah darurat yang diisytiharkan Januari lalu.Ahli Parlimen Pengerang itu mengutarakan beberapa syor untuk menjalankan persidangan dewan rakyat secara maya dengan mengatakan pandemik masih akan berterusan dalam tempoh yang lama.Antara lain, beliau berkata sebuah ordinan boleh dilaksanakan bagi menghalang usul tidak percaya dibentang untuk mengelakkan daripada pilihan raya dijalankan.“Selagi pandemik belum berjaya dikawal dan imuniti kelompok sebanyak 50% sekurang-kurangnya dapat dicapai, tidak seharusnya pilihan raya umum diadakan akan tetapi sebuah kerajaan interim darurat dengan Kabinet Darurat boleh ditubuhkan dengan keanggotaan daripada semua wakil parti politik,” kata ahli Parlimen Umno itu.Azalina juga turut berkata belum ada lagi respons daripada AGC dan Menteri Undang-Undang Takiyuddin Hassan berkenaan perkara itu.Dalam pada itu, Noor Hisham mengingatkan sebarang cadangan untuk melaksanakan sidang secara maya perlu dikaji oleh badan-badan yang relevan.“Sama juga tentang cadangan ramai berhubung pilihan raya elektronik, namun apakah Suruhanjaya Pilihan Raya (SPR) boleh laksanakan atau tidak.. kita perlu rujuk kepada AGC dan SPR,” katanya.Beliau berkata, secara dasarnya, kementerian kesihatan mendukung sekatan pergerakan dan menentang perjumpaan bersemuka.Parlimen dan Dewan Undangan Negeri (DUN) di seluruh negara ketika ini masih ditangguh dibawah perintah darurat selepas ia diisytiharkan Yang di-Pertuan Agong pada Januari lalu.Langkah tersebut diambil selepas beberapa ancaman daripada ahli politik Umno yang mahu menarik kembali sokongan kepada pentadbiran rapuh Perikatan Nasional yang diketuai Muhyiddin Yassin.Sebarang usaha untuk menjatuhkan Muhyiddin bermaksud Parlimen akan dibubarkan dan pilihan raya akan dijalankan, sebuah senario yang ditentang Noor Hisham dan pegawai kanan kesihatan sejak tahun lalu.Awal bulan ini, Noor Hisham mempertahankan langkah pengisytiharan darurat dengan mengatakan Malaysia boleh menyekat pelaksanaan beberapa pilihan raya kecil selain Pilihan Raya Negeri (PRN) Sarawak yang sepatutnya dijalankan tahun ini.Noor Hisham turut berkata pilihan raya dan himpunan orang ramai ketika kempen boleh menyebabkan ledakan jangkitan seperti yang berlaku di India di mana lebih 300,000 terkorban akibat virus tersebut.